title: Arvo H. Nurmi

text: Nurmi aloitti kirjojen keräämisen jo lapsuusvuosinaan. Aluksi keräyskohteina olivat erilaiset halvat sarjajulkaisut ja Kansanvalistusseuran kalenterit, mutta sittemmin Nurmi erikoistui etenkin Tampereella kustannetun ja painetun kirjallisuuden keräämiseen. Nurmi laati luettelon tällaisesta vuosina 1866–1916 julkaistusta kirjallisuudesta ja hän toimitti myös bibliografian suomalaisen kirjallisuuden salanimista. Nurmen Tampere-aiheinen kokoelma sisälsi vuonna 1944 1 800 nidettä ja 14 hyllymetriä. Kaikkiaan hänellä oli kuollessaan kerättynä yli 100 hyllymetriä kirjallisuutta. Nurmen kuoltua hänen kirjakokoelmansa lahjoitettiin Tampereen kaupunginkirjastolle.


title: Arvo H. Nurmi

text: Tampereen kaupunginkirjastossa säilytettävä Arvo H. Nurmen Tampere-kokoelma käsittää nykyisin noin 3 200 Tampereella julkaistua tai Tamperetta käsittelevää painotuotetta. Kokoelmaan kuuluu tieto- ja kaunokirjallisuutta, uskonnollista kirjallisuutta, lehtiä sekä erilaisia pienpainetteita kuten arkkiveisuja, ohjelmalehtisiä tai kutsuja. Tampereen yliopiston kirjaston käsikirjoitusarkistossa on myös Arvo H. Nurmen käsikirjoituskokoelma.


title: National Napalm Syndicate (albumi)

text: National Napalm Syndicate on suomalaisen saman nimisen yhtyeen eponyymi esikoisalbumi. Se julkaistiin vuonna 1989 levymerkillä EMI.


title: National Napalm Syndicate (albumi)

text: Kaikki kappaleet säveltänyt ja sanoittanut Jukka Kyrö.


title: Resurrection of the Wicked

text: Resurrection of the Wicked on suomalaisen thrash metal -yhtyeen National Napalm Syndicaten toinen studioalbumi. Se julkaistiin vuonna 2006 levymerkillä Poison Arrow.


title: Resurrection of the Wicked

text: Albumi julkaistiin myös Hongkongissa Trinity Recordsin kautta, ja sen painos sisältää kaksi bonuskappaletta.


title: Antonios Suuren elämä

text: Antonios Suuren elämä (; ) on Athanasios Suuren kirjoittama teos, joka käsittelee nimensä mukaisesti Antonios Suuren elämää. Se on esimerkki kristillisen myöhäisantiikin pyhimyselämäkerroista, ja se on lajityypin klassikoita ja luetuimpia teoksia.


title: Antonios Suuren elämä

text: Athanasios eli ja kirjoitti 300-luvulla. "Antonios Suuren elämän" hän kirjoitti ollessaan areiolaisten karkottamana erämaassa eläneiden munkkien parissa, joko vuoden 357 tai vuoden 365 karkotuskaudella. Kun Rooman valtakunnan läntisen osan kristityt haluisivat Athanasiokselta lisää tietoa kuuluisan kilvoittelijan Antonioksen elämästä, Athanasios ryhtyi kirjoittamaan aiheesta laajaa teosta. Athanasios oli itse nuorena ollut Antonioksen oppilas. Lisäksi hän käytti lähteenään tämän muita oppilaita. Suurin osa Antonioksen elämää koskevista tiedoista on peräisin teoksesta.


title: Antonios Suuren elämä

text: Athanasioksen teos edustaa hagiografiaa eli pyhimysten elämästä kertovaa kirjallisuutta, ja se on lajityypin klassikoita ja luetuimpia teoksia. Athanasioksen voi nähdä sovittaneen teoksessa antiikin elämäkertakirjallisuuden konventiot kristilliseen käyttöön. Esikuvina ovat toimineet muun muassa Plutarkhoksen kirjoittamat elämäkerrat ("Kuuluisien miesten elämäkertoja") sekä filosofielämäkerrat.


title: Antonios Suuren elämä

text: Jotkut tutkijat ovat kyseenalaistaneet teoksen aitouden. Sitä on kuitenkin perinteisesti pidetty Athanasioksen kirjoittamana, ja hänet mainitsevat teoksen kirjoittajana jo Hieronymus, Efraim Syyrialainen, Gregorios Nazianzilainen ja Rufinus. Euagrios Antiokialainen käänsi teoksen latinaksi jo 300-luvun lopulla, ja sillä on ollut suuri vaikutus myöhempiin pyhimyselämäkertoihin.


title: Antonios Suuren elämä

text: Teos koostuu esipuheesta ja 94:stä suhteellisen lyhyestä luvusta. Se kuvaa Antonioksen elämää ja opetuksia keskittyen usein esimerkillisiin ja ihmeisiin. Todellisen henkilökuvan sijaan sen voi nähdä muodostavan Antonioksesta ihannekuvaa antiikin elämäkertojen yleiseen tyyliin. Antonios kuvataan teoksessa askeettisen munkkielämän mallina ja ihanteena.


title: Antonios Suuren elämä

text: Teoksen alussa kuvataan Antonioksen lapsuutta ja nuoruutta sekä sitä, kuinka Antonios päättää luopua maallisesta elämästä ja seurata Kristusta. Hän aloittaa askeettisen elämän ja vetäytyy yksinäisyyteen, ja seurauksena ovat sielunvihollisen hyökkäykset. Teoksessa kuvataan Antonioksen kilvoittelua, ankaraa elämänjärjestystä ja asumista ensin hautakammiossa, sitten erämaassa ja lopulta eräässä hylätyssä linnoituksessa.


title: Antonios Suuren elämä

text: Vähitellen Antonioksen ympärille kerääntyy muita kilvoittelijoita. Teos kuvaa Antonioksen opetuksia oppilailleen ja elämää tämän luostariyhteisössä. Teoksessa kuvataan myös Antonioksen tekemiä ihmeitä: hän esimerkiksi paransi rukouksillaan sairaita ja kuolevia ja vapautti ihmisiä riivaajien vallasta. Antonios kuvataan myös taistelemassa areiolaisia vastaan ja väittelemässä voitokkaasti häntä kiusaamaan tulleiden ei-kristittyjen kreikkalaisten filosofien kanssa. Lopussa kuvataan Antonioksen valmistautumista kuolemaan sekä hänen rauhallista loppuaan.


title: The Birth, Death and Resurrection

text: The Birth, Death and Resurrection on suomalaisen thrash metal -yhtye National Napalm Syndicaten kokoelma-albumi. Se julkaistiin vuonna 2007 levymerkillä Poison Arrow.Kokonaiskesto: 48:41Kokonaiskesto: 56:53


title: Devolution of Species

text: Devolution of Species on National Napalm Syndicaten kolmas studioalbumi, joka julkaistiin 22. huhtikuuta 2009.


title: Otto Sinding

text: Otto Ludvig Sinding (20. joulukuuta 1842 Kongsberg, Norja – 22. marraskuuta 1909 München, Saksa) oli norjalainen taidemaalari, joka eli suuren osan elämästään Saksassa.


title: Otto Sinding

text: Taiteilijaa viehätti Lofoottien luonnon komeus. Hän vietti vuosien 1881 ja 1882 välisen talven Svolværissä, jolloin hän tutki ympäröivää aluetta Lofooteilla. Hän piirsi Svolværissä ollessaan luonnoksia, ja palattuaan studioonsa Müncheniin maalasi niiden perusteella suuria panoraamamaisemia. Myöhemmin Sinding palasi useita kertoja Lofooteille ja vieraili myös muualla Pohjois-Norjassa.


title: Otto Sinding

text: Sinding osasi kuvata maisemia dramaattisesti, mistä esimerkkinä voi pitää hänen vuodelta 1875 peräisin olevaa maalausta "Storm" (). Meri- ja vuoriaiheisissa töissään "Vinter, Reine i Lofoten" (1894) ja "Vårdag i Lofoten" (1882) Sinding siirtyi maalaustyylissään hieman realismin suuntaan, ja niitä pidetään hänen läpimurtoteoksinaan.


title: Thrash ’n Roll

text: Thrash ’n Roll on suomalaisen thrash metal -yhtyeen Maple Crossin EP-levy. Se julkaistiin vuonna 2012 levymerkillä Northern Brotherhood Records.


title: Thrash ’n Roll

text: Albumin nimi viittaa albumin poikkeukselliseen rockhenkisyyteen thrash metalin lisäksi.


title: Skylar Grey

text: Holly Brook Hafermann (s. 23. helmikuuta 1986), tunnetaan paremmin nimellä "Skylar Grey", on yhdysvaltalainen laulaja-lauluntekijä, joka on tehnyt kappaleita muun muassa Eminemille ja Rihannalle. Ensimmäisen albuminsa Grey julkaisi vuonna 2006. Aiemmin hän on laulanut nimellä "Holly Brook".


title: Heimo (Maple Crossin albumi)

text: Heimo on suomalaisen thrash metal -yhtyeen Maple Crossin kolmas studioalbumi. Se julkaistiin vuonna 2007 levymerkillä Verikauha Records.


title: Heimo (Maple Crossin albumi)

text: Albumi on konseptialbumi, joka kertoo laulajan Marco Järkän isoisän Heimon kokemuksista talvisodassa ja jatkosodassa.


title: Amerikanhakki

text: Amerikanhakki ("Nucifraga columbiana") on varisten heimoon kuuluva varpuslintu.


title: Amerikanhakki

text: Amerikanhakki on keskimäärin noin 29 cm pitkä ja se painaa keskimäärin 141 grammaa. Koiraat ovat keskimäärin suurempia kuin naaraat. Sen höyhenpuku on mustia siipiä ja keskimmäisiä pyrstösulkia lukuun ottamatta harmaa. Siivet ovat pitkät ja siiveniskut syvät.


title: Amerikanhakki

text: Amerikanhakkeja elää Kanadassa, Yhdysvalloissa ja Meksikossa. Lajin kannankehitys on nouseva ja se on luokiteltu elinvoimaiseksi.


title: Amerikanhakki

text: Kesäisin amerikanhakit elävät vuoristoissa hieman puurajan alapuolella. Se suosii puoliavoimia havumetsiä, joiden seassa on niittyjä ja puroja. Laji ei ole muuttolintu ja se pysyy samalla pesimäalueillaan niin kauan kuin ravintoa riittää. Talveksi se kuitenkin laskeutuu alemmaksi.


title: Amerikanhakki

text: Amerikanhakki on yksiavioinen. Pesintäaika vaihtelee elinympäristön korkeudesta, säästä ja ravintotilanteesta riippuen. Sekä koiras että naaras osallistuvat pesän rakentamiseen. Pesä rakennetaan puun suojaisammalle puolelle. Pesä sijaitsee puun oksalla ja rakennetaan muun muassa pienistä oksista ja varvuista. Pesäkupin sisäpuoli vuorataan hienolla aineksella. Munia on yleensä kolme ja niitä haudotaan keskimäärin 18 päivää. Molemmat emot osallistuvat hautomiseen ja poikasista huolehtimiseen. Poikaset ovat lentokykyisiä 20-22 vuorokauden ikäisinä.


title: Amerikanhakki

text: Amerikanhakki käyttää ravinnokseen pääasiassa siemeniä, mutta laji on kaikkiruokainen ja syö lisäksi hyönteisiä, pieniä selkärankaisia, munia ja linnunpoikasia ja joskus myös raatoja. Amerikanhakit myös piilottavat siemeniä käyttääkseen niitä myöhemmin.


title: New Trinity

text: New Trinity on suomalaisen groove metal -yhtyeen SinKingin esikoisalbumi. Se julkaistiin vuonna 2006 levymerkillä Forkwork Records.


title: New Trinity

text: Kappaleesta "Revenge Is Coarse" julkaistiin single, joka nousi Suomen virallisen singlelistan sijalle 1.


title: Dead Man’s Groove

text: Dead Man’s Groove on suomalaisen groove metal -yhtyeen SinKingin EP-levy. Se julkaistiin vuonna 2008 levymerkillä Forkwork Records.


title: Dead Man’s Groove

text: EP:llä vierailevana laulajana ja kitaristina esiintyy pituushyppääjä Tommi Evilä.


title: Gbe-kielet

text: Gbe-kielet ovat noin 20 nigeriläis-kongolaisen kielen ryhmä, joka esiintyy Itä-Ghanasta Länsi-Nigeriaan ulottuvalla alueella. Puhujia on yhteensä 4-8 miljoonaa. Ryhmän laajimmin puhuttu kieli on ewe (3 miljoonaa puhujaa Ghanassa ja Togossa) ja toiseksi laajimmin fon (1,7 miljoonaa, suurin osa Beninissä). Ryhmään kuuluu 5 murrejatkumoa: ewe, fon, aja, gen ja phla–pherá.


title: Gbe-kielet

text: Gbe-kielet ovat tonaalisia ja analyyttisia ja sanajärjestys on SVO.


title: Gbe-kielet

text: 1700-luvun jälkipuoliskolla paljon gbe-kielten puhujia vangittiin ja lähetettiin orjiksi Uudelle mantereelle, jossa gbe-kielten uskotaan sitten vaikuttaneen lukuisten kreolikielten syntyyn Karibialla. Esimerkiksi Haitin kreolin kuvataan koostuvan ranskalaisesta sanastosta ja jonkun gbe-kielen syntaksista.


title: Fast Loud Death

text: Fast Loud Death on jyväskyläläisen thrash metal -yhtyeen Lost Societyn esikoisalbumi. Se julkaistiin vuonna 2013 levymerkillä Nuclear Blast. Albumi on saanut positiivisen vastaanoton suomalaisessa mediassa, ja se kiinnitettiinkin Nuclear Blastille jo varhain..


title: Fast Loud Death

text: Albumista on julkaistu CD:n lisäksi myös digipak, digitaalinen -sekä vinyylipainos, joista kaikkiin sisältyy kaksi bonuskappaletta.


title: OSV-kieli

text: OSV-kieli tarkoittaa kielitieteessä kieltä, jossa tavallisin sanajärjestys on objekti–subjekti–verbi (esimerkiksi ""autoa minä ajan""). Tätä sanajärjestystä esiintyy etenkin Amazonin altaassa puhutuissa kielissä, mutta muuten se on maailman kielissä melko harvinainen. Sitä käytetään myös Tähtien sota -elokuvien Yodan puheessa.


title: OSV-kieli

text: Joissain kielissä, kuten koreassa, japanissa ja jiddišissä, OSV-sanajärjestystä voi käyttää korostaakseen lauseen objektia. Näitä kieliä ei kuitenkaan luokitella OSV-kieliksi, koska niiden perussanajärjestys ei ole OSV.


title: Songs of the Damned

text: Songs of the Damned on suomalaisen thrash metal -yhtyeen n esikoisalbumi. Se julkaistiin vuonna 2001 levymerkillä Osmose Productions.


title: OVS-kieli

text: OVS-kieli tarkoittaa kielitieteessä kieltä, jossa tavallisin sanajärjestys on objekti–verbi–subjekti (esimerkiksi ""autoa ajan minä""). Tämä sanajärjestys on harvinaisin kuudesta mahdollisesta sanajärjestyksestä.


title: OVS-kieli

text: Esimerkkilause hixkaryanan kielestä:


title: Pallohuoneen vala

text: Pallohuoneen vala () oli Ranskan kansalliskokoukseksi julistautuneiden porvarissäädyn edustajien 20. kesäkuuta 1789 vannoma vala, jonka mukaan kokous ei hajaantuisi ennen kuin se olisi saanut säädettyä Ranskalle uuden perustuslain. Kyseessä oli eräs Ranskan suuren vallankumouksen alkuvaiheen merkittävistä ja käänteentekevistä tapahtumista.


title: Pallohuoneen vala

text: Taidemaalari Jacques-Louis David luonnosteli tapahtumasta myöhemmin kuuluisan maalauksen, joka ei tosin valmistunut.


title: Pallohuoneen vala

text: Kuningas Ludvig XVI:n koollekutsuman Ranskan säätyjen yleiskokouksen porvarissääty eli niin sanottu kolmas sääty oli 17. kesäkuuta julistanut itsensä kansalliskokoukseksi. Tämä tehtiin, jotteivät vanhoilliset aatelis- ja porvarissääty voisi jarruttaa uudistusten toteuttamista. Kun kolmannen säädyn edustajat kolme päivää myöhemmin havaitsivat kokoontumistilansa Versaillesissa suljetuiksi, he pelkäsivät kuninkaan yrittävän hajottaa kansalliskokouksen ja päättivät varmistaa ettei näin tapahtuisi. Edustajat kokoontuivat siksi läheisessä Versaillesin tennishallissa (ransk. "salle du jeu de paume") ja vannoivat valan, että kansalliskokous ei hajaantuisi ennen kuin Ranskalla olisi kirjoitettu perustuslaki. Tilaisuutta johti Jean Sylvain Bailly.


title: Pallohuoneen vala

text: Valaa vastusti ainoastaan yksi läsnä olleista, Castelnaudaryn edustaja Joseph Martin-Dauch.


title: Pallohuoneen vala

text: Ludvig XVI joutui lopulta antamaan periksi ja tunnustamaan kolmannen säädyn aseman kansalliskokouksena. Hän neuvoi 27. kesäkuuta aatelin ja papiston edustajia liittymään siihen. Perustuslaki valmistui vuonna 1791.


title: Pallohuoneen vala

text: Kokous hyväksyi aluksi seuraavan päätöksen:


title: Pallohuoneen vala

text: Bailly ja kokouksen sihteerit vannoivat valan ensimmäisinä seuraavan kaavan mukaisesti:


title: Maximize the Misery

text: Maximize the Misery on suomalaisen thrash metal -yhtyeen n toinen studioalbumi. Se julkaistiin vuonna 2003 levymerkillä Osmose Productions.


title: Jugoslavian hajoamisen tausta

text: Jugoslavian hajoaminen ajoittui 1990-luvun aikana etnisen epäyhtenäisyyden, nousevan kansallismielisyyden, talousvaikeuksien ja kommunismin romahduksen takia. Etninen epäyhtenäisyys syntyi kun Balkanin niemimaalle tuli vuosisatojen mittaan eri kansoja. Albaanien tulo, eteläslaavien saapuminen, kristikunnan jako ortodokseihin ja katolisiin ja Osmanien valtakunnan ja Itävalta-Unkarin vaikutus loivat Balkanille kansojen mosaiikin. Uskonto jakoi nyt eteläslaavit eri kansoihin. Tästä huolimatta samaa alkuperää olevat eteläslaavit yhdistyivät 1900-luvulla yhdeksi kuningaskunnaksi. Toisen maailmansodan jälkeen syntyi kommunistinen Titon Jugoslavia. Kansallismielisyys nousi pintaan Titon kuoleman jälkeen ensiksi albaanienemmistöisessä Kosovossa. Jugoslavia ajautui 1980-luvulla pahoihin talousvaikeuksiin, mikä kärjisti kansojen välisiä kiistoja. Ne ajoivat maan sisällissotaan kesällä 1991.


title: Jugoslavian hajoamisen tausta

text: 1800-luvulla syntynyt illyrismi eli jugoslavismi koetti yhdistää eteläslaavit saman valtion alle. Tämä onnistuikin maailmansotien välillä ja Titon Jugoslaviassa. Jugoslavia oli kuitenkin pitkälti serbien kontrolloima, koska armeijassa oli pääasiassa serbejä. Illyrismin ja serbinationalismin rinnalle syntyi kroaattinationalismia ja muita nationalismeja. Titon kuoleman jälkeen, perinteinen nationalismi ja uudet liberaalit virtaukset nousivat kommunismin rinnalle ja sitä korvaamaan. 1980-luvun talouskriisi lisäksi kansojen itsekkyyttä. Serbia ei liberalisoitunut, vaan siellä nousi valtaan sosialismia ja nationalismia yhdistänyt populistipoliitikko Slobodan Milošević, joka alkoi ajaa jyrkän kansallismielistä serbikeskeistä politiikkaa. Milošević muun muassa sorti serbinationalistisen perinteiden mukaisesti Kosovon albaaneja. Slovenia ja Kroatia pyrkivät eroon Jugoslaviasta ja varsinkin Slovenia liberalisoitumaan.


title: Jugoslavian hajoamisen tausta

text: Slovenia ajautui lopulliseen välirikkoon Serbian kanssa, varsinkin koska sloveenit vastustivat serbien väkivaltaa Kosovon albaaneja kohtaan. Kroatiassa nousi valtaan vanhoillis-nationalistinen kenraali Franjo Tuđman. Näin Jugoslavia oli käytännössä hajonnut jo vuoden 1991 alussa. Serbia halusi ulottaa serbivaltion Kroatian ja Bosnian serbialueilla, ja aseisti näin sikäläisiä serbejä. Kuusi osatasavaltojen presidenttiä järjestelivät keväällä 1991 kokouksia koettaen ratkaista poliittisen umpisolmun, mutta serbien halu pitää kaikki serbit samassa valtiossa esti tämän. Slovenia ja Kroatia itsenäistyivät 25. kesäkuuta 1991, puhkesi Jugoslavian hajoamissota, joka kesti eri muodoissa vuoteen 1999.


title: Jugoslavian hajoamisen tausta

text: 1900-luvulla syntynyt Jugoslavia oli osa Balkanin niemimaata, joka oli historian kuluessa pohjoisten, eteläisten, itäisten ja läntisten kulttuurillisten vaikutteiden rajalla. Kansoja vaelsi alueelle mm etelästä, idästä ja ehkä pohjoisesta. Niinpä alueesta tuli etnisesti hyvin kirjava. Jugoslaviassa eli rinnakkain ja lomittain monia toisistaan kieleltään, uskonnoltaan ja elämäntavoiltaan eroavia kansoja: serbit, kroaatit, bosniakit eli lähinnä Bosnian muslimit, sloveenit, makedonialaiset, albaanit Kosovossa, unkarilaiset Vojvodinassa ja montenegrolaiset. Väestön kirjavuus aiheutti jo yksin kieliongelmia. Eteläslaavit (jugoslaavit) saapuivat Balkanille keskiajan alun suurissa kansainvaelluksissa 600-luvulla.


title: Jugoslavian hajoamisen tausta

text:
Jugoslavian alueella asuvat eteläslaavit olivat pirstoneet erilaisiin etnisiin ryhmiin ja joutuneet eri uskontojen vaikutuspiiriin. Jugoslaviaa halkoi vanha Itä- ja Länsi-Rooman raja, joka jatkoi eteläslaavit ortodoksisiin serbeihin ja katolilaisiin kroaatteihin. Katolilaiset frankit käännyttivät kroaatit kristinuskoon 800-luvulla ja ortodoksinen Bysantti serbit 900-luvulla.
Dalmatiassa oli rannikon vanhaa italialaisvaikutusta. Bosniassa, Makedoniassa ja Kosovossa oli eniten Osmaanien valtakunnan islamilaisia jäänteitä. Islamilainen osmaanien valtakunta laajeni jo vuonna 1463 nykyiseen Bosniaan tuoden mukanaan islaminuskon, johon seuraavina vuosisatoina kääntyi monia slaaveja. Nykyinen Bosnian pohjoisraja syntyi. Tämä varhainen osmaanien valtakunnan raja "sotilasraja" oli suunnilleen sama kuin myöhemmän Jugoslavian aikana raja rikkaamman pohjoisen ja köyhemmän etelän välillä. Keski-Euroopan vaikutus ulottui Kroatiaan ja Sloveniaan varhain. Slovenia joutui 1200-luvulla Habsburgien vallan alle ja Itävalta-Unkari valtasi Kroatian 1526-1527. Krajinan serbiasutus syntyi, kun sinne muutti serbejä osmaanien vallitsemalta alueelta etelästä jo 1500-luvun loppupuolella.
Pitkään Osmanien valtakunta ja Itävalta-Unkari jakoivat entisen Jugoslavian aluetta niin, että Slovenia ja Kroatia kuuluivat Itävalta-Unkarille ja Bosniasta etelään olevat alueet osmaaneille.
1800-luvulla osmaanit vetäytyivät Balkanilla, ja muun muassa Serbia itsenäistyi. Balkanin niemimaalla on ollut vanhastaan vahvat kostoperinteet, ja alueella käytiin useita sotia 1800-luvulta alkaen. Toisia kansallisuuksia kohdeltiin monesti kaltoin ja joskus karkotettiin pois. Esimerkiksi 1870-luvulla serbit ja albaanit karkottivat väkeä toistensa alueilta. Serbien keskuudessa eli ajatus suuresta, yhtenäisestä serbivaltiosta. Paikallisten nationalismien vastakohtana oli 1800-luvun alkupuoliskolla noussut jugoslavismi. Serbien kulttuurissa yhdistyi monesti kiihkonationalismi ja uskonto, ja syntynyt aate korosti nimenomaan serbien yhtenäisyyttä. Merkittävin serbinationalisteja tukevista myyteistä oli "sankarillisesti hävitty" Kosovo Poljen taistelu, jossa serbien ruhtinas Lazar onnistui surmaamaan osmaanien sotajoukon johtajan vuonna 1389. Myytti toi esille ajatuksen muista alueen kansoista, varsinkin muslimeista serbien vihollisina.


title: Jugoslavian hajoamisen tausta

text: Ensimmäinen maailmansota alkoi bosnialaisen serbinationalistin ampumasta laukauksesta. Tämäkin toi esille sen, että serbeillä oli halua laajentaa alueitaan Bosnia-Hertsegovinassa. Sodan jälkeen serbit, kroaatit ja sloveenit yhdistettiin saman valtion alle. Slovenia, Kroatia ja Bosnia-Hertsegovina olivat peräisin sodan hävinneestä Itävalta-Unkarista, Serbia ja Montenegro itsenäistyneet osmaanien valtakunnasta jo vuosikymmeniä sitten. Tällöin serbit näkivät pohjoiset kansat Serbiaan mukaan otetuiksi kansoiksi. Niinpä syntynyt kuningaskunta koostui kansoista, joilla oli hyvin erilaiset poliittis-historialliset taustat. Vuoden 1920 vaaleissa monet eniten ääniä saaneet puolueet olivat kansallisia tai siten värittyneitä. Serbien ja kroaattien yhteiselo ei ollutkaan kivutonta. Lisäksi myös makedonialaiset ja muslimit vastustivat jossain määrin Jugoslaviaa.


title: Jugoslavian hajoamisen tausta

text: 1920-luvulla serbien ja kroaattien välillä oli riitelyä Jugoslavian kuningaskunnassa. Kroaattien Stjepan Radićin talonpoikaispuolue vastusti Jugoslaviaa. Armeijassa oli serbienemmistö, koska se piti Kroatiaa ja Bosniaa maahan liitettyinä vihollisalueina. Kroatian talonpojat kapinoivat 1920-luvun alkuvuosina tosin melko rauhanomaisesti mm armeijan harjoittamaa vetojuhtien pakko-ottoa ja Radićin vankilatuomiota vastaan. Vain Vojvodina, kroatia ja Slovenia maksoivat tuloveroa. Vojvodinan ja Kroatian maksoi maaveroa kaksi kertaa enemmän kuin Serbia asukasta kohden. Serbian verosyrjintä koski jopa sen rajojen ulkopuolisia serbejä.


title: Jugoslavian hajoamisen tausta

text:
Montenegrolainen Puniša Račić tappoi muutaman kroaattipoliitikon parlamentissa vuonna 1928, minkä jälkeen kuningas julisti serbikeskeisen diktatuurin rauhoittaakseen maan. Kuolleiden joukossa oli korruptiosyytteiden takia murhattu Stjepan Radić. Kroaattien äärioikeistolainen Ustaša haaveili Suur-Kroatiasta, johon kuuluisivat Kroatian lisäksi myös Bosnian kroaattialueet. Ustašan kanssa liittoutuneen makedonialaisen liikkeen jäsen surmasi kuninkaan vuonna 1934 ranskassa. Jugoslavian kuningaskunta myös karkotti ja sorti Kosovon albaaneja. 30-luvun jälkipuoliskolla serbit ja kroaatit kiistelivät ja serbit halusivat laajentaa Serbiaa muun muassa Vojvodinaan. Serbit pyrkivät maailmansotien välillä Jugoslaviassa ylivalta-asemaan.
Vuonna 1939 hieman ennen toista maailmansotaa serbit ja kroaatit sopivat kiistansa niin, että
Kroatia ja siihen liittyvät muiden alueiden kroaattialueet saivat autonomian Jugoslaviassa.


title: Jugoslavian hajoamisen tausta

text: Toinen maailmansota nosti Kroatiaan kansallissosialistimielisen Ustaša-hallinnon, joka tappoi kymmeniä tuhansia serbejä ja mustalaisia Jasenovacin keskitysleirillä . Serbien aseellinen sissiliike četnikit tappoi kroaatteja koska näiden ustaša tappoi serbejä ja muslimeja. Titon partisaanit olivat monikansallinen ryhmä. Niinpä toinen maailmansota synnytti kaunoja serbien ja kroaattien välille. Serbit kokivat kärsineensä toisesta maailmansodasta muita kansoja enemmän kuolleina.


title: Jugoslavian hajoamisen tausta

text: Jugoslavian partisaanijohtaja Josip Broz Tito katkaisi välit Stalinin Neuvostoliittoon jo 1948, joka samalla kiihdytti toisinajattelijoiden teloituksia, jotka rauhoittuivat vasta kun Tito oli tukevasti vallan kahvassa. Niinpä Titon luoma liittovaltiorakenne syntyi väkivallan avulla. Titon luomassa liittovaltiossa osavaltioiden rajat kulkivat osin historiallis-kulttuurillis-kansallisten rajojen mukaan, toisin kuin maailmansotien välisessä Jugoslaviassa. Tämä painotti kansojen eroja toisistaan. Tito ei ollut nationalisti eikä myöskään varsinainen jugoslavisti, vaan pikemminkin kommunisti ja internationalisti, joka pyrki pysyttelemään vallassa tasapainottelemalla taitavasti eri kansojen välillä ja hallitsemalla itsevaltaisesti. Tito antoi kroaateille turismituloja ja serbeille virkapaikkoja. Tito käytti tilanteen mukaan milloin kovia, milloin pehmeitä otteita.


title: Jugoslavian hajoamisen tausta

text: Maa alkoi jo 1950-luvulla lähetä länttä poliittisesti ja taloudellisesti, siten että se säilyi sosialistimaana.


title: Jugoslavian hajoamisen tausta

text: Titon johtama sosialistinen Jugoslavia säilöi kansojen ristiriidat pyrkien vaikenemaan niistä, ja kukistamaan kansalliset liikkeet. Titon Jugoslaviassa ei saanut tehdä puolueetonta tutkimusta toisen maailmansodan aikaisista Jugoslavian kansojen taisteluista.


title: Jugoslavian hajoamisen tausta

text: Titon Jugoslavian kaksi ensimmäistä vuosikymmentä olivat keskusjohtoisen kommunistisen Jugoslavian rakentamista. Serbit olivat tällöinkin käytännössä pitkälti maan johdossa, koska heillä oli turvallisuuspoliisi ja armeija.


title: Jugoslavian hajoamisen tausta

text: 1950-luvulla kansallisuuskysymys pysyi piilossa, kun sosialismia rakennettiin. Tito huomautti erässä kokouksessa vuonna 1962 ettei ilmaisunvapautta saa käyttää kansallis-sovinistiseen väittelyyn.


title: Jugoslavian hajoamisen tausta

text: Serbien ja kroaattien välinen jännite näkyi Jugoslaviassa ainakin vuodesta 1967, samoin serbien ja sloveenien kiistely. Vuonna 1966 tienoilla salaisen poliisin ote Jugoslaviasta heikkeni kun sen kovaotteinen suurserbialaismielinen johtaja Alexander Rajkovic syrjäytyi ja maa alkoi pian siirtyä kohti osittaista markkinataloutta. Myös politiikkaan nousi liberaaleja virtauksia. Olojen osittainen vapautuminen nosti vuosina 1967-1978 vuosien 1970-1971 lakkoihin ja levottomuuksiin kulminoituneen Kroatian kevään. Kosovo sai näihin aikoihin autonomian. Kroatian kevät oli kieliriidasta alkanut kansallismielinen, serbivastainen ja liberaali liikehdintä kroaatti älymystöpiireissä, yliopistossa, lehdistössä ja puoluejohdossakin. Kroaatit halusivat oman kielen, suurempaa osaa vientituloistaan ja laajempaa autonomiaa tai jopa itsenäisyyden. Kaikkea nationalismia ja taustalla uhannutta Jugoslavian hajottamista vastustanut Tito kukisti Kroatian kevään muun muassa pysäyttämällä opiskelijalakot pidätyksin ja vankilatuomioin sekä erottamalla puolueaktiiveja. Osa nationalisteista pakeni ulkomaille. Titon puhdistukset ulottuivat koko Jugoslaviaan.


title: Jugoslavian hajoamisen tausta

text: Jälkipyykkiä koetettiin pestä hajauttamalla osatasavalloille valtaa vuoden 1974 perustuslaissa, jossa muun muassa Kroatia sai lisää vientituloja ja autonomiaa, mutta sosialismissa palattiin vanhalle linjalle.


title: Jugoslavian hajoamisen tausta

text: Jugoslavian osatasavallat päättivät maan perustuslaista, mutta ulkopolitiikka, sosialismi ja puolustus kuului liittovaltiolle. Presidentin tilalle tuli 9-henkinen presidenttineuvosto, jolloin osatasavaltojen asema voimistui ja osatasavallat lähestyivät kansallisvaltioita. Toisaalta serbijohtoisen armeijan asema vahvistui. Liittovaltion oli määrä valvoa talouspolitiikkaa, mutta lähinnä se vain tuki maataloutta ja vientiä ja osatasavallat olivat melko itsenäisiä taloudessa. Tällöin Jugoslavia oli hajautettu niin pitkälle, kuin se oli keskusjohtoisen liittovaltion puitteissa yleensä mahdollista. Näihin aikoihin maasta paenneet ulkomailla asuvat kroaatit suunnittelivat Kroatian vapautumista tähtäävät äärinationalistit suunnittelivat ustaša-joukkojen käymää sissisotaa Jugoslaviassa, jota ei yleensä kannatettu kroaattien parissa.


title: Jugoslavian hajoamisen tausta

text: Serbinationalismia toi sille Serbian puolella jo 1960-luvulla entinen partisaani Dobrica Ćosić, joka myöhemmin hyväksyi Miloševićin politiikan.


title: Jugoslavian hajoamisen tausta

text: Osatasavaltojen vauraus ja elinkeinorakenne olivat erilaisia, mikä loi luonnostaan taloudellisia ja viime kädessä kansallisuuskiistoja, jotka pohjimmiltaan johtuivat yhteenkuuluvuuden puutteesta. Rikkaat osatasavallat Slovenia ja Kroatia syyttivät köyhiä siitä, että nämä olivat niille talouden riippakivi, koska joutuivat maksamaan osan tuotantonsa tuloista köyhille alueille kun taas köyhät etelä osatasavallat ajattelivat rikkaiden riistäneen niiltä teollisuuden. Toki lähes kaikissa osatasavalloissa oli suuria alueellisia vaurauseroja.


title: Jugoslavian hajoamisen tausta

text: Varsinkin etelä ja/tai vuoriseudut olivat yleensä Italian Mezzogiornon tavoin köyhää aluetta, jossa teollistuminen oli vähäistä ja maatalouden ja muiden perinteisten elinkeinojen merkitys suuri. Osin länsimaistunut Slovenia, ja myös viljava Kroatia olivat vauraita alueita joissa teollistuminen oli hyvällä alulla, Serbia taas oli köyhä varsinkin maaseudun osalta, teollistunut Belgradin ympäristö ja Vojvodinan alue olivat vauraita. Bosnia, Makedonia olivat Serbian tavoin köyhiä, ja Kosovo köyhin alue. 1970-luvun edetessä Kosovon ja Bosnian suhteellinen vauraus heikkeni, mutta Serbian hieman nousi. Vaurauserot näkyivät vuonna 1971 lukutaidossa, joka oli Sloveniassa 98.8 %, mutta Kosovossa 31,5 %. Kehittyneiden alueiden yritysten ei yleensä kannattanut palkata itsehallintojärjestelmään pohjautuvassa sosialismissa halpaa työvoimaa köyhiltä alueilta. Köyhille alueille rakennettiin yleensä sosialismin malliin energia- ja raskasta teollisuutta.


title: Jugoslavian hajoamisen tausta

text: Myös Sloveniassa oli talouden tuottavuusongelmia ja työttömyyttä. Jugoslavian aikana sloveeneja ja kroaatteja raivostutti se, että he joutuivat "elättämään" serbejä: huomattava osa näiden osatasavaltojen kansantuotteesta meni takapajuisemman etelän auttamiseen. Slovenian ja Kroatian asema köyhän etelän kustannusten maksajana lisäsi näiden maiden halua itsenäisempään asemaan Jugoslaviassa. Serbit taas vastustivat alussa Slovenian ja Kroatian itsenäistymistä myös taloudellisista syistä.


title: Jugoslavian hajoamisen tausta

text: Vuoden 1974 perustuslaki hajautti Jugoslavian kommunistista puoluetta kansallisiin klikkeihin, joka lisäsi paikallisen puolue-eliitin valtaa


title: Jugoslavian hajoamisen tausta

text: 1970-luvulla köyhän etelän ja rikkaan pohjoisen tuloerot venähtivät näkyviksi. Niinpä 1970-luvulla eri kansat pyrkivät kasvavissa määrin ajamaan oman alueensa etuja.


title: Jugoslavian hajoamisen tausta

text: Tito jätti jälkeensä Jugoslavian, jossa oli monia hallinnollisia päällekkäisyyksiä, ristiriitoja ja talousongelmia. Kansojen välisen sisällissodan mahdollisuus kasvoi suureksi Josip Broz Titon kuoleman jälkeen. Titon perintönä olleesta valtiosta puuttui luja keskusvalta, ja kansallisuuskysymys oli ollut taustalla koko Titon valtakauden ajan.


title: Jugoslavian hajoamisen tausta

text: Serbeillä oli huomattava edustus väkivaltakoneistossa, noin 70% upseereista oli serbejä. Serbejä oli eniten liittohallituksen viroissa. Jugoslavian pääkaupunki oli Serbian sisällä oleva Belgrad eikä Bosnian Sarajevo, jonne oli huonot kulkuyhteyden muualta. Armeijalla oli kiintiö alueiden ja liittoparlamentissa separatismia vastaan ja myös kommunistiliitossa. Vuoden 1974 jäljiltä liittohallituksella oli vain vähän vaikutusvaltaa talousasioissa.


title: Jugoslavian hajoamisen tausta

text: Presidentin virka kiersi 1980-luvulla kahden vuoden välein Jugoslavian presidenttineuvostossa, eikä puoluejohtaja ja presidentti ollut enää sama henkilö. Esimerkiksi liittohallituksella eli toimeenpanevalla neuvostolla ei ollut todellista valtaa. Liittoparlamentissa oli yhtä paljon joka tasavallan edustajia, ja monet päätökset vaativat kaikkien tasavaltojen luvan.


title: Jugoslavian hajoamisen tausta

text: Ihmiset alkoivat puhua sodasta. Samaan aikaan maan taloudessa oli alamäki, kun länsimaat lakkauttivat luotonannon Jugoslavialle ja vaativat entisten velkojen takaisin maksua. Vuonna 1982 puhuttiin jo avoimesti talouskriisistä. Valuuttarahaston talouden elvytysohjelma vaati talouden vapauttamista, joka kiihdytti tasavaltojen välistä kilpailua ja rikollisuutta, mafian ja puolue-eliitin kytkeytymistä toisiinsa. Ylimmässä johdossa istui komiteoita toisensa jälkeen, jotka pyrkivät turhaan ratkomaan talousongelmia. Koska jo osin hajautunut liittovaltio ei kyennyt valvomaan maan taloutta, inflaatio kasvoi. Kiistely supistuvista valtion rahoista lisäsi osatasavaltojen välisiä riitoja. Vuonna 1981 maalis-huhtikuussa tapahtuivat Kosovon mellakat, joissa nuoret opiskelijat, albaanit alkoivat kapinoida serbejä vastaan ja lopulta halusivat irrottaa Kosovon Serbiasta. Serbit kukistivat mellakat väkivalloin poliisien ja panssarien voimin, ja tämän jälkeen albaaniprofessoreja ja -opiskelijoita alettiin erottaa yliopistoista ja kouluista ja Kosovon albaaneja tuomittiin vankeuteen joskus olemattomin perustein.


title: Jugoslavian hajoamisen tausta

text: Vuonna 1983 haudattiin viimeisinä vuosina julkisuudesta täysin eristäytynyt entinen alaisen poliisin päällikkö Alexander Ranković. Ranković oli sortanut Kosovon albaaneja ja ajanut keskitettyä vanhakantaista kommunismia, ja serbien etuja. Niinpä Tito oli erottanut Rankovićin vuonna 1966, muttei rangaissut. Hautajaisiin tuli yllättäen kymmeniä tuhansia ihmisiä kroatialais-slovenialaista Titoa vastustamaan, kuitenkin Titoa ei mainittu suoraan nimeltä.


title: Jugoslavian hajoamisen tausta

text: Serbien poismuutto Kosovosta oli jo pitkään huolettanut serbejä, joiden mielestä alue oli heidän omistamaansa pyhää maata ja maan nationalistit pitkään ajaneet mm albaanien karkottamista pois.


title: Jugoslavian hajoamisen tausta

text: Vuonna 1985 Serbian kansallismieliset vaativat Jugoslavian yhtenäistämistä ja vuoden 1974 aiempaa vapaamman perustuslain muuttamista luultavasti vastineena Kosovon mellakoihin, talouden, kulttuurin yhdenmukaistamista tiukemman keskusvallan alle jota sloveenit vastustivat . Jugoslavian kirjailijaliitto hajosi jo 1985.


title: Jugoslavian hajoamisen tausta

text: Vuonna 1986 Belgradin tiedeakatemiassa tuotettiin muistio, jossa puhuttiin Jugoslavian talous- ja kansallisuuskriisistä, uhkaavasta maan hajoamisesta ja varsinkin serbien ahdingosta Jugoslaviassa sekä myös tarpeesta rakentaa yhtenäinen serbivaltio. Serbit asuivat hajallaan monissa Jugoslavian osatasavalloissa. Muistiossa väitettiin taloudellisesti kehittyneempien Slovenian ja Kroatian syrjivän serbejä taloudellisesti ja muutenkin. Erityisesti muistion laatijoita näytti huolettavan väitetty Kosovossa tapahtuva serbien kansanmurha, joka oli pahin Serbialle koitunut rauhanajan tappio. Serbian kansalla ei ollut muistion mukaan omaa valtiota. Monet Jugoslavian poliitikot tuomitsivat muistion nationalismina. Muistio pohjautui ortodoksikirkon ja tiedeakatemian sisällä vallinneeseen perinteiseen kiihkeään kansallismielisyyteen.


title: Jugoslavian hajoamisen tausta

text: Vuonna 1986 kiellettiin albaaneja muuttamasta etnisesti yhtenäisiin serbikyliin, ja serbejä ja montanegrolaisa oli jo kielletty myymästä maitaan albaaneille. Samana vuonna alettiin rakentaa "etnisesti puhtaita" tehtaita Kosovoon.


title: Jugoslavian hajoamisen tausta

text:
Samana vuonna Serbian kommunistipuolueen johtajaksi nousi pankinjohtajana ja Belgradin puoluejohtajana toiminut ortodoksipapin poika Slobodan Milošević. Miloševićin vaimon Mirjanan sanotaan usein vaikuttaneen "Slobo" Miloševićin ajatuksiin. Milošević alkoikin ajaa kiihkokansallismielistä linjaa kommunistipuolueen sisällä käyttäen Titon aikaisia kommunismille tyypillisiä pakkokeinoja kuten armeijaa. Miloševićille äärinationalismi lienee kuitenkin ollut pelkkä vallankäytön väline tai poliittinen pelikortti, ei päämäärä sinänsä niin kuin esimerkiksi avoimen sotaisesti Suur-Serbiaa ajaneelle četnikki Vojislav Šešeljiille.
Miloševićia arvioitiin jopa uudeksi Titoksi, joka olisi saattanut pitää Jugoslavian koossa. Milošević ei alussa ajanut suur-serbivaltiota, vaan halusi serbeille määräävän aseman Jugoslaviassa. Milošević kukisti liberaalit ja maltillisen, Kosovo-kysymyksen maltillisen käsittelyn tukijat syys-lokakuussa 1987. Tämä Miloševićin konservatiivinen autoritaarinen serbikeskeinen politiikka oli hajottamassa Jugoslaviaa, sillä kroaatit ja sloveenit pelkäsivät serbien ylivaltaa. Serbian televisiossa alkoi näkyä vuosina 1987-1988 Suur-Serbian karttoja ja puheita valmistautumista historiallisiin aikoihin


title: Jugoslavian hajoamisen tausta

text: Muut kansallisuudet reagoivat vaatimalla laajempia itsemääräämisoikeuksia serbien ylivaltapyrkimyksiä.


title: Jugoslavian hajoamisen tausta

text:
Milošević alkoi puhdistaa albaanien puoluejohtoa jo syksyllä 1987.
Kesällä ja syksyllä 1988 Serbiassa ja Kosovossa järjestettiin yhtenäistä Jugoslaviaa vaativia joukkokokouksia ("mitinsi"), joissa alussa kannettiin Titon kuvia. Mielenosoituksissa myös haluttiin oikeutta Kosovon serbeille ja montenegrolaisille, "joita albanialainen aggressio karkottaa kodeistaan", ja joissain sloganeissa vaadittiin aseita ja albaanien tappamista. "Slobo" kuvattiin näissä kokouksissa Serbian pelastajana, joka asui tavallisessa kerrostaloasunnossa eikä kansan maksamassa loisto-huvilassa niin kuin muut poliitikot. Tämä liittyi "Slobo-kultin" luomiseen. Vaikka mielialoilla oli jossain määrin aitoakin kansan tukeakin, ne olivat Miloševićin propagandakoneiston järjestämiä. Miloševićin muihin toimiin kuului "titolaisten", yleisjugoslaavien ja muiden vastustajiensa erottamiset Serbian kommunistisesta puolueesta ja Milošević otti haltuunsa Belgradin TV:n ja Politika-lehden. Kommunistit sallivat muut puolueet vuonna 1988. Miloševićin väkijoukot kaatoivat Vojvodinan hallinnon lokakuussa 1988 ja näin alue siirtyi Serbian määräysvaltaan. Tämän jälkeen Milošević nosti Vojvodinassa valtaan Serbiasta tulleita serbejä. Samaan aikaan Montenegron hallitus vaihtui hieman samalla tavoin, ja tammikuussa 1989 tapahtuneiden toisten mielenosoitusten jälkeen valtaan noussut Momir Bulatović noudatti suurin piirtein Miloševićin linjaa. Milošević kukisti Kosovon albaanienemmistöisen kommunistipuolueen 1989 ja nosti Kosovon johtoon oman kantansa kovaotteisen tukijan Rrahman Morinan, joka johti lakkoihin. Serbit kumosivat Kosovon itsehallinnon 28. maaliskuuta 1989. Nyt alkoivat väkivaltaiset yhteenotot, joissa kuoli ihmisiä. Milošević vastasi levottomuuksiin lähettämällä alueelle sotilaita ja poliiseja. Albaaneihin kohdistui nyt pidätysaalto, öinen ulkonaliikkumiskielto ja nopeasti tehtyjä vangitsemisia. Albaaneihin kohdistui poliisiväkivaltaa, jota varsinkin Slovenia vastusti, mutta myös Kroatia alkoi vetää poliisejaan pois Kosovosta. Tämä kiihdytti varsinkin Slovenian halua erota Jugoslaviasta.


title: Jugoslavian hajoamisen tausta

text: Maaliskuussa 1989 Jugoslavian pääministeriksi nousi kroaatti ja jugoslavisti Ante Marković, joka yritti länsimaiden ja IMF:n tuella korjata talouden muttei puuttunut Jugoslavian kansojen väliseen riitelyyn. Talous olikin luhistumassa, tammikuun 1989 inflaatio oli 290%. Marković pyrki luomaan markkinatalouden ja vapautti tuonnin, mikä lisäsikin tuontia.


title: Jugoslavian hajoamisen tausta

text: Milošević piti Kosovo Poljessa 28. kesäkuuta 1989 kuuluisan 600 vuoden takaisen taistelun muistopuheensa, jossa hän puolusti Kosovon serbejä ja sanoi taistelujen olevat edessä. Ehkä ei aseellisten, mutta niitäkään ei voitu sulkea pois. Sloveniaan syntyi voimakas itsenäisyysliike vuosina 1987-1988, mikä ajoi osatasavallan vuonna 1989 Serbian määräämään taloussaartoon.


title: Jugoslavian hajoamisen tausta

text: Kommunismi mureni Itä-Euroopan pienissä maissa vuoden 1989 lopussa, mikä pani osaltaan myös Jugoslavian muutoksiin vauhtia. Baltian maiden itsenäistyminen sopi esikuvaksi Jugoslavian osatasavalloille.


title: Jugoslavian hajoamisen tausta

text: Joulukuussa 1989 Miloševićin ohjaamat serbialaiset mielenosoittajat koettivat turhaan päästä Sloveniaan, kilpistyen Slovenian poliisin estotoimiin. Tämän vuoksi Serbian sosialistinen allianssi käski Slovenian taloussaartoon, joka oli osaksi alkanut jo aiemmin samana vuonna, kun sloveenit olivat tukeneet Kosovon albaaneja. Joulukuussa 1989 inflaatio kehittyi hyperinflaatioksi joka oli 2 555% per vuosi, mihin Marković vastasi sitomalla Jugoslavian dinaarin Saksan markkaan ja nostamalla sen avulla dinaarin vahvaksi valuutaksi revalvaatiolla ja tekemällä monia muita muutoksia Jugoslavian talouteen.


title: Jugoslavian hajoamisen tausta

text: Vuoden 1990 maaliskuussa suurin osa Jugoslavian vaikeuksissa olevista yrityksistä oli Serbiassa.


title: Jugoslavian hajoamisen tausta

text: Vuonna 1990 pidettiin Jugoslavian osatasavalloissa ensimmäiset vapaat vaalit, joissa valtaan nousi kansallismielistä ainesta, muun muassa Kroatian presidentti Franjo Tuđman. Tuđmanin voitto tapahtui melko pienellä etumatkalla. Jugoslavian kansat alkoivat syytellä toisiaan tiedotusvälineissä. Milošević koetti poliittisesti taktikoimalla pitää Jugoslavian kasassa, muttei onnistunut tässä. Lopulta Milošević halusi tukijoineen toteuttaa väkivalloin vanhan ajatuksen Suur-Serbiasta tai serbivetoisesta tynkä-Jugoslaviasta, jos Jugoslavia hajoaisi.


title: Jugoslavian hajoamisen tausta

text: 15. toukokuuta 1990 alkaen Jugoslavian presidenttineuvoston johtajana oli seuraavan vuoden ajan Serbian Borislav Jovic, ja serbialla oli Miloševićin tekemien kaappausten ansiosta presidenttineuvostossa neljä ääntä.


title: Jugoslavian hajoamisen tausta

text: Vuonna 1990 pidettiin kaikissa osatasavalloissa vapaat vaalit, jotka nostivat Kroatiassa esille kroaattinationalistisen HDZ:n ja Bosniassa muslimien asioita ajaneen SDA-puolueen. HDZ:n suosio johtui kansalaisten halusta erota Jugoslaviasta ja toisaalta myös vastustaa Miloševićin linjaa. Serbit olivat aloittaneet Bosnian ja Kroatian serbien aseistamisen niin sanotun RAM-ohjelman puitteissa. 5. heinäkuuta 1990 Serbian parlamentti vei Kosovon hallinnolta muodollisenkin vallan pois, ja samoihin aikoihin albaanit julistivat varjohallinnossaan" Kosovon tasavallaksi, joka äänesti itsenäistymisen puolesta jo syksyllä 1991.


title: Jugoslavian hajoamisen tausta

text: Heinäkuussa 1990 Serbian kommunistipuolue yhdistyi rinnakkaisjärjestöönsä Serbian sosialistiseen allianssiin, jolloin syntyi olennaiset järjestörakenteet kattava suurpuolue.


title: Jugoslavian hajoamisen tausta

text: Elokuussa 1990 Kroatian serbit kapinoivat syntynyttä Kroatian hallintoa vastaan, koska se halusi irrottaa Kroatian Jugoslaviasta. Syyskuussa 1990 Serbian uusi perustuslaki oli ensimmäinen Jugoslaviassa annettu laki, joka oli ristiriidassa Jugoslavian perustuslain kanssa, koska se liitti Jugoslavian liittovaltion autonomiset alueet Kosovon ja Vojvodinan Serbiaan. Uuden lain mukaan Serbialla saattoi olla armeija, toisin kuin tähän asti. Liittoarmeija oli kuitenkin käytännössä pitkään tukenut Serbiaa. Perustuslain merkitys oli ollut käytännössä pitkään vähäinen, ja Kroatia ja Slovenia olivat jo säätäneet omia lakejaan liittovaltion lain edelle. Syksyllä 1990 alkoivat Kroatian serbikapinallisten hyökkäilyt kroaattipoliisien kimppuun. Marraskuussa 1990 Serbia kävi avointa kauppasotaa Slovenian ja Kroatian kanssa.


title: Jugoslavian hajoamisen tausta

text: Miloševićin mediakompleksissa olivat vuodesta 1987 mukana sanomalahdet Politika, Politika Ekspres, aikakauslehti NIN ja Belgradin TV. Tämän jälkeen oli asteittain kaapannut lisää Serbian mediaa omiin käsiinsä. Serbian virallinen tiedotus sisälsi totuuksia, puolitotuuksia ja suoranaisia valheita, ja peitteli serbien tekemiä rikollisia tekoja. Propaganda leimasi alussa serbikansan vihollisiksi Titon, myöhemmin albaanit, sitten sloveenit. Myöhemmin kroaatit ja Bosnian muslimit. Loppujen lopuksi serbipropagandan mukaan ulkovallat juonittelivat Serbiaa vastaan, kun halusivat tuhota Jugoslavian. Propaganda väitti esimerkiksi alkukesästä 1989 Titon siirtäneen tahallaan Serbian teollisuutta muihin osatasavaltoihin käyttäen Neuvostoliiton hyökkäyksen uhkaa tekosyynä tähän. Ohjelmassa väitettiin Titon vallassa pysyäkseen uhanneen räjäyttää Tonavan rautaportin kalliot, jolloin saattaisi hukuttaa Vojvodinan ja Serbian alavia maita, jolloin Neuvostoliiton hyökkäys voitaisiin pysäyttää. Monet serbit olivat kuohuksissaan tästä propagandatarinasta, koska Tito oli kroaatti.


title: Jugoslavian hajoamisen tausta

text: Kun HDZ nousi valtaan, Serbian media sai kimmoketta siitä ettei HDZ kyllin selvästi tehnyt pesäeroa toisen maailmansodan aikaiseen Ustašaan. Kun serbikapina alkoi syksyllä 1990 Kroatiassa, Serbia leimasi Kroatian valtaannousseen Tuđmanin hallituksen fasistiseksi ustaša-hallinnoksi ja televisio palautteli mieleen toisen maailmansodan aikaisia Ustašan raakuuksia haluten luoda serbien keskuuteen kostomielialaa kroaatteja vastaan. Kroatian hallituksen väitettiin syksyllä 1991 myös valmistelevan serbien kansanmurhaa ja Bosnian valtausta. Mediassa näkyi vanhoja Suur-Serbia-suunnitelmian karttoja. Syksyllä 1990 Jugoslavian liittohallitus koetti pystyttää oman Yutel-TV-aseman, jonka Serbian poliisi esti sen Belgradissa.


title: Jugoslavian hajoamisen tausta

text: Syksyllä 1990 Jugoslavian talous oli taas romahtamassa, koska Markovićin talousohjelma ei ollut muuttanut talouden perusongelmia miksikään, ja toisaalta vahvan dinaarin takia vientiyritykset joutuivat tappiolle ja inflaatio kiihtyi taas. Näihin aikoihin liittohallitus oli käytännössä menettänyt valtansa, mikä näkyi siinä, etteivät tasavallat hyväksyneet vuoden 1990 lopun liittohallituksen esittämää budjettia ja taloussuunnitelmia.


title: Jugoslavian hajoamisen tausta

text: Tammikuussa 1991 Belgradin TV julkisti salaa kuvatun kohunauhan, jossa Kroatian puolustusministeri Martin Špegelj ja sisäministeri Josef Boljkovac suunnittelivat hyökkäyksiä liittoarmeijan upseerien omaisia vastaan. Filmillä Kroatia valmisteli sotaa ja aseisti HDZ:n puoluearmeijaa. Filmin takia armeija etsintäkuulutti Špeleljin jonka oli pakko piileksiä. Näihin aikoihin Kroatia ostikin Unkarista rynnäkkökiväärejä ja jotkut HDZ:n puolueaktiivit myivät yksityisesti ulkomailta tuotuja aseita.


title: Jugoslavian hajoamisen tausta

text: Vuoden 1991 alussa Kroatian serbialueilla sattui kroaattipoliisin ja serbisissien välillä muutama aseellinen välikohtaus, joista toukokuun alussa sattunut Borovo Selon välikohtaus oli vakava. Jugoslavian kansanarmeija esiintyi näissä välikohtauksissa puolueettomana erotuomarina, vaikka tukikin peitetysti serbejä.


title: Jugoslavian hajoamisen tausta

text:
Serbisissit räjäyttelivät pommeja ja heitä kutsuttiin sen takia terroristeiksi. Kroaatteja ajettiin ja/tai karkasi samaan aikaan ehkä myös tämän takia serbialueilta. Keväällä 1991 Jugoslavian eri osatasavaltojen presidentit koettivat monta kertaa
järjestetyissä kokouksissa löytää sopua Jugoslavian kriisiin. Kroatia ajoi lähinnä valtioliittomuotoista Jugoslaviaa tai itsenäistymistä, Serbia halusi säilyttää kaikki serbit samassa valtiossa liittovaltion puitteissa.


title: Jugoslavian hajoamisen tausta

text:
12. maaliskuuta 1991 serbien kenraali, Jugoslavian puolustusministeri Veljko Kadijević sanoi koolle kutsutussa Jugoslavian osatasavaltojen presidenttineuvoston kokouksessa maan olevan sisällissodan alla ja myös armeijan toimivan tarvittaessa ilman siviilihallinnon antamia poikkeusvaltuuksia.
Miloševićin ja hänen tukijoidensa vaalivoittoja onnitellut Kadijević ja myös Blagoje Adžić vastustivat tuohon aikaan Jugoslavian hajoamista ja kommunismin murtumista, ja sanoi liittoarmeijan riisuvan kansalliset armeijamuodostelmat aseista. Kadijević piti Jugoslavian yhtenäisyyttä tärkeimpänä ja sosialismia sen takaajana. Niinpä Kadijević ja Adžić tukivat mm. Mirjana Markovićin tuella perustettua Kommunistien liitto – liike Jugoslavian puolesta -puoluetta. Liikkeessä oli mukana entisiä Jugoslavian kommunistiliitto SKJ:n poliitikkoja ja armeijasta eronneita upseereita.
tammikuussa 1991 ilmestyi julkisuuteen liikkeen armeijan kasarmeissa kiertänyt kirje armeijan tulevasta tehtävästä, ajankohtaisesta maailmantilanteesta ja Jugoslavian tilanteesta. Kirjeen mukaan Jugoslavian viholliset pyrkivät tuhoamaan sosialismin ja Jugoslavia-aatteen. Kirja ennusti liittoarmeijan olevan Jugoslavian johdossa puolen vuoden kuluttua, mutta moniakaan ei ollut mukana, kun liike maaliskuussa 1991 kokosi kansaa Belgradissa, ja Jugoslaviaa hajottavat kansalliset voimat jylläsivät vauhdilla.


title: Jugoslavian hajoamisen tausta

text: Maaliskuussa kuussa Serbia ilmoitti, ettei maa tottele Jugoslavian presidenttineuvostoa. Siltikään ei maaliskuun 12. päivän presidenttien kokous ei julistanut maata poikkeustilaan, joka olisi mahdollistanut Kroatian ja Slovenian itsenäistymisen laillisin perustein.


title: Jugoslavian hajoamisen tausta

text: Keväällä 1991 serbikapina laajeni, ja Serbian mielestä Kroatian 20 000 miehen vahvuiset erikoispoliisit olivat laittomia. Erikoispoliisit olivat aseistetut lähinnä kevyin asein, automaattiasein ja käsikranaatein. Maa oli perustuslaillisessa kriisissä, kun Serbia itse tuki ja aseisti Kroatian serbipoliisia.


title: Jugoslavian hajoamisen tausta

text: 15. toukokuuta Serbia esti kroaatti Stepjan Mesićin valinnan presidenttineuvoston puheenjohtajaksi.


title: Jugoslavian hajoamisen tausta

text: Jugoslavian presidentit kokoontuivat Sarajevossa viimeisen kerran, ehdotus ei ratkaissut Serbian ja Kroatian kiistaa rajoista. Euroopan yhteisölle ehdotus kyllä kävi. Euroopan yhteisö oli johdonmukaisesti vastustanut Slovenian ja Kroatian itsenäistymistä.


title: Jugoslavian hajoamisen tausta

text: Kroatia perusti oman puolustusjoukkonsa kansalliskaartin ja vahvisti poliisia sekä hankki aseita. Belgradissa oli suuria sananvapautta kannattavia mielenosoituksia maaliskuussa 1991, mitkä Milošević kukisti armeijan voimin.


title: Jugoslavian hajoamisen tausta

text:
Maaliskuussa 1991 Krajinan serbikapinalliset valtasivat Pakracin poliisiaseman ja hallintorakennuksen. Kroatian erikoispoliisi valtasi kaupungin takaisin, vaikka liittoarmeija tulikin muka "erotuomariksi" serbejä auttamaan. Jugoslavian
liittoarmeijan kenraali Veljko Kadijevic pyysi Pakracin välikohtauksen takia lupaa julistaa maa poikkeustilaan, jonka Milosevic torjui sen.
Milosevic uhkasi hajottaa Jugoslavian liittoarmeijan, jonka tilalle tulisi Serbian armeija. 15. maaliskuuta Kroatian serbialue Krajina julistautui itsenäiseksi. Jugoslavian osatasavaltojen johtajat tapasivat maaliskuun lopussa Karađorđevossa.
Maaliskuun lopussa kroaatit ratsasivat serbien asemat onnistuneesti Plitvicen järvialueella, mutta
"puolueeton" liittoarmeija palautti paikan pian serbeille. Yksi kroaattipoliisi kuoli välikohtauksessa.
Krajina julistautui itsenäiseksi 1. huhtikuuta. Serbisissit miehittivät huhtikuussa itä-Slavonian kroaattikyliä
pyrkien liittämään alueen Krajinaan. Kroatia päätti 12. huhtikuuta perustaa oman armeijan.
Vappuna 1990 serbisissit vangitsivat kaksi kroaattisotilasta kimppuun serbienemmistöisessä Borovo Selon kylässä.
Kun kroaattipoliisit tulivat 2. toukokuuta vapauttamaan sotilaita, nämä joutuivat väijytykseen. 12 kroaattipoliisia ja kolme serbisiviilejä sekä yksi muu kuolivat. Serbikapinalliset silpoivat tappamansa kroaattipoliisit. Dalmatiassa kroaattiväkijoukko hyökkäsi serbien liikehuoneistoihin ja tuhosi serbien ajoneuvoja. 6. toukokuuta kroaatit protestoivat Splitissä liittoarmeijaa vastaan, koska tämä oli saartanut huhtikuussa Kijevon kroaattikylän.
Kroatia ja Slovenia ilmoittivat toukokuussa 1991 itsenäistyvänsä Jugoslaviasta. Saman kuun puolivälin jälkeen Kroatian kansalliskaartin ensimmäiset neljä prikaatia aloittivat toimintansa. Kroatian kansanäänestyksessä useimmat tukivat maan itsenäistymistä. Krajinan kansanäänestyksessä yli 99% serbeistä tuki alueen itsenäistymistä. Kroatian kansalliskaarti esiintyi paraatissa ensi kertaa toukokuun lopussa 1991.


title: Jugoslavian hajoamisen tausta

text: Euroopan yhteisö neuvotteli tulitauon Jugoslaviaan, ja Kroatian ja Slovenian piti lykätä itsenäistymistä kolme kuukautta. Euroopan yhteisö suhtautui kielteisesti Kroatian ja Slovenian itsenäistymiseen. Ulkovallat uhkasivat itsenäistyviä osatasavaltoja länsiluottojen jäädytyksellä. Kroatia jatkoi armeijansa rakentamista kesäkuussa lisäten siihen uusia joukko-osastoja.


title: Jugoslavian hajoamisen tausta

text:
21. kesäkuuta Belgradissa vieraillut Yhdysvaltain ulkoministeri James Baker sanoi kannattavansa Jugoslavian liittovaltion pysymistä koossa.
25. kesäkuuta Jugoslavian pääministeri Ante Marković varoitti Kroatiaa eroamasta Jugoslaviasta, ettei sota syttyisi. Slovenia ja Kroatia itsenäistyivät 25. kesäkuuta 1991. Tästä alkoivat Slovenian sota ja Kroatian sota. Jugoslavian liittopresidentti Stipe Mesić koetti turhaan vielä 27. kesäkuuta kohti Sloveniaa matkalla olleita panssareita palaamaan kasarmille.


title: Finlandia Records

text: Finlandia Records on Musiikki Fazerin (Fazer Finnlevy) vuonna 1979 perustama taidemusiikin julkaisuun keskittynyt levymerkki.


title: Finlandia Records

text: Finlandia Recordsin ensimmäinen tuotantopäällikkö ja taiteellinen johtaja Jaakko Borg (1927–2005) loi visiollaan ja huolellisuudellaan oloissamme ainutlaatuisen, kansainväliset mittapuut täyttävän, ulkoisesti yhtenäisen ja tyylikkään levyjulkaisusarjan. Jaakko Borg jatkoi levymerkin tuotantopäällikkönä aina 1980-luvun lopulle saakka. Borgille myönnettiin valtion säveltaidepalkinto vuonna 1985, Suomen Leijonan ritarimerkki vuonna 1987, Sibelius-mitali vuonna 1988 sekä levytuottajien kunniapalkinto Kultainen Emma vuonna 1997.


title: Finlandia Records

text: Finlandia Recordsin tuotantopäällikkönä jatkoi Jaakko Borgin jälkeen joulukuusta 1990 aina kevääseen 2004 asti Jari Tiessalo. Jari Tiessalo (s. 1962) oli tullut Fazer Musiikin palvelukseen vuonna 1981 ja luotsasi levymerkin laajenemista ja kansainvälistymistä sen Warner-vuosien aikana aina säännöllisen julkaisutoiminnan päättymiseen saakka.


title: Finlandia Records

text: Vuonna 1989 pörssilistautunut Musiikki-Fazer myytiin Time Warnerille vuonna 1993, jonka jälkeen 30.11.1994 se sulautui Warner Music Finlandiin. Tämän jälkeen Finlandia Records jäi moniksi vuosiksi osaksi kotimaista emoyhtiötään Fazer Recordsia ja samalla osaksi Warner Classicsin ulkomaista levymerkkiryhmää (Finlandia, Erato, Teldec, Nonesuch). Finlandia Records olikin pitkään yksi Fazer/Warner-kaupan hyötyjistä: levytettävä ohjelmisto ja merkille levyttävät taiteilijat kansainvälistyivät, ja pääseminen Warnerin maailmanlaajuiseen jakeluverkostoon hyödytti niin taiteilijoita kuin levyjen myyntiäkin. Samalla toisaalta kaupalliset paineet, toisaalta Lontoon pääkonttorin toiveet taiteellisiin seikkoihin saivat aikaan sen, että monien silmissä – etenkin Suomessa – levymerkin asema suomalaisen klassisen musiikin lippulaivana himmeni.


title: Finlandia Records

text: Warnerin levypuolen omistus siirtyi ulkomailla loppuvuodesta 2003 yksityiselle sijoittajakonsortiolle. Tämän seurauksena keväällä 2004 Finlandia Recordsin lähes 25 vuotta jatkunut säännöllinen ja merkittävä julkaisutoiminta käytännössä loppui kokonaan. Huhtikuussa 2013 levymerkin alla julkaistiin lähes 10 vuoden tauon jälkeen Ylioppilaskunnan Laulajien (YL) uusi kokonaislevytys Toivo Kuulan mieskuorolauluista.


title: Osmo (vakuutusyhtiö)

text: Osmo eli Jälleenvakuutusosakeyhtiö Osmo oli suomalainen jälleenvakuutusyhtiö. Se oli Vakuutusosakeyhtiö Pohjolan tytäryhtiö. Se toimi vuosina 1899–1979, ja sen ensimmäinen toimitusjohtaja oli K. A. Paloheimo vuosina 1899–1932. Hänen jälkeensä toimitusjohtajana oli Frithiof Nevanlinna vuosina 1932–1949 ollessaan Pohjolan johdossa.


title: Osmo (vakuutusyhtiö)

text: Osmon perustaminen aloitti Suomessa jälleenvakuutustoiminnan. Sitä ennen jälleenvakuutukset oli otettu ulkomaisilta yhtiöiltä. Alkuun Osmo jälleenvakuutti vain palovakuutuksia, mutta aika pian mukaan tulivat myös muut vakuutukset. Yhtiön taustalla oli fennomaaninen liike. Se oli itsenäinen vakuutusyhtiö vuoteen 1979, jolloin se fuusioitui Pohjolaan.


title: Matti Hakala (ampumahiihtäjä)

text: Matti Hakala (s. 30. huhtikuuta 1984) on suomalainen ampumahiihtäjä ja hiihtäjä. Hän edustaa ampumahiihdossa Ahveniston Ampumahiihtäjiä ja hiihdossa Tampereen Yritystä.


title: Matti Hakala (ampumahiihtäjä)

text: Hakala on kilpaillut ampumahiihdon maailmancupissa, ja on sijoittunut parhaimmillaan sijalle 47 Pokljukan pikakilpailussa 6. maaliskuuta 2014. IBU-cupissa hän on ollut parhaimmillaan kolmastoista.


title: Matti Hakala (ampumahiihtäjä)

text: Kansallisella tasolla Hakalan parhaimmat saavutukset ampumahiihdossa ovat Rovaniemen SM-kisojen 2012 pikakilpailun hopea, sekä SM-pronssi pikakilpailussa Oulussa 2013.


title: Matti Hakala (ampumahiihtäjä)

text: Matti Hakala kilpailee myös maastohiihdossa. Hän on voittanut yhden henkilökohtaisen SM-mitalin, 50 km:n vapaan kilpailun hopeaa Kontiolahden SM-hiihdoissa 2013.


title: Jean-Karl Vernay

text: Jean-Karl ”J. K.” Vernay (s. 31. lokakuuta 1987 Villeurbanne, Rhône) on ranskalainen moottoriurheilija. Vernay aloitti uransa karting-sarjoissa vuonna 2000 sijoittuen kolmanneksi Ranskan Cadet Championship -luokassa. Vuonna 2002 hän sijoittui toiseksi Monaco Kart Cup -sarjassa ja vuonna 2004 toiseksi Belgian Karting Championship -luokassa.


title: Jean-Karl Vernay

text: Vuonna 2005 Vernay aloitti kilpa-uransa Formula Campus -sarjassa voittaen sarjan mestaruuden. Vuonna 2006 Vernay kilpaili Ranskan Formula Renault -sarjassa sijoittuen sarjan toiseksi. Samana vuonna hän ajoi kaksi kilpailua Eurocup Formula Renault -sarjassa. Vernay ajoi myös vuonna 2006–2007 A1 Grand Prix -sarjaa edustaen Ranskan joukkuetta, joka sijoittui sarjan neljänneksi. Vuonna 2007 Vernay kilpaili Formula 3 Euroseries -sarjassa sijoittuen ensimmäisellä kaudellaan sarjan kymmenneksi. Vuonna 2008 Vernay jatkoi sarjassa sijoittuen sarjan kahdeksanneksi. Vuonna 2009 Vernay jatkoi kolmannen kauden sarjassa voittaen kaksi kilpailua sijoittuen sarjan viidenneksi. Samana vuonna hän sijoittui toiseksi arvostetussa Macaon Grand Prix -kilpailussa.


title: Jean-Karl Vernay

text: Vuonna 2010 Vernay siirtyi kilpailemaan Yhdysvaltoihin ja kilpaili Indy Lights -sarjassa voittaen heti tulokaskaudellaan sarjan mestaruuden. Vuonna 2011 Vernay ajoi kaksi kilpailua Formula Renault 3.5 -sarjassa ja yhden kilpailun Amerikan Le Mans -sarjassa. Vuonna 2012 Vernay kilpaili Ranskan Porsche Carrera Cup -sarjassa voittaen sarjan mestaruuden Sébastien Loebin omistamassa tallissa. Vuonna 2013 Vernay ajaa Porsche Supercup -sarjassa.


title: TKO

text: "TKO" on Reckless Loven toinen EP. Se on äänitetty Studio Sound Tegelman -studiolla. EP:n on tuottanut Mikko Tegelman, Anssi Aamuvuori ja Reckless Love ja sen on masteroinut Janne Tolsa. Kaikki EP:n kappaleet ovat Reckless Loven käsialaa.


title: Otso (vakuutusyhtiö)

text: Otso eli Keskeytysvakuutusosakeyhtiö Otso oli Helsingissä 1939 perustettu keskeytysvakuutusyhtiö. Sen tehtävänä oli harjoittaa palokeskeytys-, kone- ja konekeskeytysvakuutusta, asennusvakuutusta ja myös jälleenvakuutusta Suomessa sekä ulkomailla.


title: Otso (vakuutusyhtiö)

text: Yritys kuului Sampo-konsernin suurasiakaspalveluihin.


title: Gunnar Berg

text: Gunnar Berg (21. toukokuuta 1863 Svolvær, Norja – 23. joulukuuta 1893 Berliini, Saksa) oli norjalainen taidemaalari.


title: Gunnar Berg

text: Svolværiläinen Berg maalasi useita teoksia, joissa hänen kotiympäristönsä maisemat esiintyy. Monista muista sen ajan luontoa käsittelevistä norjalaisista taidemaalareista poiketen, Berg tapasi korostaa töissään kalastajamiesten elämää. Hänen teoksensa käsittelivät tavanomaisesti paikallisten kalastajien jokapäiväistä arkea, missä pohjoisnorjalainen dramaattinen maisemamiljöö oli pääaiheen taustalla.


title: Speed Princess

text: Speed Princess on Reckless Loven järjestyksessään neljäs EP-levy. Levyn kaikki kolme kappaletta ovat Reckless Loven säveltämiä ja sanoittamia. EP:n on tuottanut Reckless Love ja Samuli Turunen, joka on myös nauhoittanut ja miksannut kappaleet. EP nauhoitettiin Toivakassa, Keski-Suomessa.


title: Speed Princess

text: Albumi on yhtyeen viimeinen, jolla rumpali Mike Harley Vasp soittaa.


title: Rick Grimes

text: Rick Grimes on kuvitteellinen hahmo Image Comicsin kustantamassa "The Walking Dead" -sarjakuvassa ja siihen pohjautuvassa samannimisessä televisiosarjassa. Televisiosarjassa hahmoa esittää Andrew Lincoln.


title: Rick Grimes

text: Rick on apulaisseriffi pienessä kaupungissa Georgian osavaltiossa, joka on ampunut aseellaan vain kerran, sekä nähnyt yhden kuolleen ruumiin uransa aikana. Hän haavoittuu luodista suorittaessaan työtehtävää ja vaipuu kuukaudeksi koomaan. Herätessään sairaalassa hän on yksin ja huomaa maailman muuttuneen zombien eli ”kulkijoiden” valtaamaksi taistelutantereeksi. Hän alkaa etsiä vaimoaan Loria ja poikaansa Carlia, mutta huomaa pian tehtävän olevan odotettua vaikeampi maailmassa, jossa henkiinjääneet ovat jääneet harvalukuisiksi.


title: Rick Grimes

text: Sarjakuvassa 38-vuotias (sarjan alkaessa 34-vuotias) Rick on pohjimmiltaan hyväsydäminen isä ja puoliso, joka on valmis tekemään mitä vain pitääkseen lähimmäisimpänsä elossa. Joka tapauksessa uusi maailma on muuttanut häntä kylmemmäksi persoonaksi, joka ei enää epäröi tappaa häntä uhkaavia ihmisiä. Rick on myös ryhmänsä johtaja, johon kaikki katsovat tilanteissa kuin tilanteissa, vaikka eivät aina ole hänen päätöksistään tyytyväisiä. Päätöksiensä takia Rick, hänen poikansa Carl sekä muutama muu alkuperäiseen ryhmään kuuluva ihminen on selvinnyt toivottomassa maailmassa peräti neljä vuotta.


title: Rick Grimes

text: Rick on myös poikkeuksellisen onnekas; häntä on ammuttu useaan kertaan ja on käynyt lähellä kuolemaa, häntä on miltei purtu useita kertoja sekä hänen oikea kätensä on amputoitu. Rickin jalka on myös väännetty sijoiltaan, mikä vaikuttaa hänen kävelyynsä vielä yli kahden vuoden jälkeenkin tapahtuneesta. Maailma on koetellut Rickiä niin fyysisesti kuin psyykkisestikin, ja koetuksen huomaa hahmosta itsestäänkin.


title: Rick Grimes

text: Rickin hahmo TV-sarjassa on hyvin samanlainen kuin alkuperäisissä sarjakuvissa. Hahmo on kuitenkin toistaiseksi fyysisesti säilynyt hyvin pitkälti vammoitta, lukuun ottamatta koomaan johtanutta ampumahaavaa. Yhdeksännellä tuotantokaudella, Rickin hahmo tulee poistumaan.


title: Ahti K. Ottelin

text: Ahti Konrad Ottelin (1871–1936) oli suomalainen opettaja ja oppikirjantekijä. Hän valmistui filosofian lisensiaatiksi 1908. Hän toimi Helsingin Ruotsalaisen normaalilyseon historian yliopettajana vuodesta 1916.


title: Ahti K. Ottelin

text: Hän kirjoitti moneen painokseen yltäneen historian oppikirjan "Allmän historia för mellanskolor, flickskolor och seminarier".


title: The Jayhawks

text: The Jayhawks on yhdysvaltalainen country rock -yhtye, joka perustettiin Minneapolisissa, Minnesotassa vuonna 1985. Monet country rock -yhtyeet saivat vaikutteita Jayhawksilta 1980- ja 1990-luvulla. Yhtye on julkaissut kahdeksan studioalbumia ja yhden kokoelma-albumin.


title: Jaakko Kiljunen

text: Jaakko Kiljunen (s. 1980) on suomalainen näyttelijä, joka on valmistunut Pietarin valtiollisesta teatteritaiteen akatemiasta vuonna 2009. Kiljunen on työskennellyt näyttelijänä Lappeenrannan kaupunginteatterissa ja Myllyteatterissa. Kiljunen esiintyi Myllyteatterin versiomassa Danten Jumalaisessa näytelmässä, joka sai kansainvälistä tunnustusta Makedoniassa järjestettävällä teatterifestivaalilla.


title: Jaakko Kiljunen

text: Kiljunen on työskennellyt näyttelijänä Pietarissa ja Vilnassa. Suomessa hän on tullut tunnetuksi tv-sarjasta Pirunpelto, jossa hän esittää venäläistä rikollista. Kiljusen isä on poliitikko ja tietokirjailija Kimmo Kiljunen.


title: Borgward Isabella

text: Borgward Isabella on länsisaksalainen henkilöauto, jota valmistettiin vuosina 1954–1962.


title: Borgward Isabella

text: Tuotanto alkoi kesäkuussa 1954. Automallin edeltäjänä oli Borgward Hansa.


title: Borgward Isabella

text: Autoa valmistettiin kaksiovisena sedan-mallina sekä coupéna. Myös farmarimalli oli tuotannossa. Borgward-autojen tuotanto päättyi, kun Bremenin liepeillä sijainnut tuotantolaitos teki vararikon.


title: Borgward Isabella

text: Automallia myytiin Suomessa 1,5 litran bensiinimoottorilla valmistettuna. 1 490 kuutiosenttimetrin koneella auto saavutti 130 km/h huippunopeuden. 60 SAE-hevosvoiman nelisylinteristä moottoria voitaneen pitää omana aikakautenaan taloudellisena: 8,5 litran keskikulutuksellaan sataa kilometriä kohden. Omapaino oli 1 040 kilogrammaa, ja auto oli rekisteröity viidelle hengelle.


title: Borgward Isabella

text: Vuoden 1960 tietämillä auton hinta oli 930 000 Suomen markkaa.


title: Eon

text: Eon tai EON voi tarkoittaa ainakin seuraavia:


title: Ready Player One

text: Ready Player One on yhdysvaltalaisen Ernest Clinen science fiction -romaani. Teoksen julkaisi Yhdysvalloissa elokuussa 2011 Random House. Kirjan tarina sijoittuu energiakriisistä kärsivään Maahan vuoteen 2045, jolloin nuori mies nimeltä Wade Watts etsii OASIS-nimiseen virtuaalitodellisuussimulaatioon kätkettyä pääsiäismunaa, jonka löytäjä perii valtaisan omaisuuden.


title: Ready Player One

text: Vuonna 2012 kirja sai Alex-palkinnon American Library Associationilta sekä libertaristisille kirjailijoille myönnetyn Prometheus-palkinnon. Suomenkielisen version julkaisi Gummerus vuonna 2012 ja sen on suomentanut J. Pekka Mäkelä. Romaani oli ehdokkaana Tähtivaeltaja-palkinnon saajaksi vuonna 2013.


title: Ready Player One

text: Steven Spielbergin ohjaama elokuvaversio sai ensi-iltansa 28. maaliskuuta 2018.


title: Ready Player One

text: Fortune-sivusto väittää teoksen vaikuttaneen Oculus Riftin VR-lasien kehitykseen.


title: Ready Player One

text: Vuonna 2045 maailmassa on meneillään fossiilisten polttoaineiden vähenemisen ja ilmaston lämpenemisen aiheuttama energiakriisi. Paetakseen tätä kurjaa todellisuutta, ihmiset viettävät aikaa virtuaalitodellisuussimulaatiossa nimeltä OASIS (Ontologisesti Aistit Sulauttava Ihmiskeskeinen Simulaatio). Se toimii paitsi massiivisena monen pelaajan verkkoroolipelinä että virtuaalisena yhteiskuntana. OASISin loi mies nimeltä James Halliday, jonka kuoleman jälkeen kaikkien muiden käyttäjien sähköpostiin ilmestyi videoviesti, jossa Halliday ja tämän oma avatar Anorak kertovat piilottaneensa OASISiin pääsiäismunan, jonka ensimmäisenä löytänyt henkilö perisi hänen koko omaisuutensa sekä hänen yhtiönsä Gregarious Simulation Systemsin (GSS). Pääsiäismunan sijainnin selvittämiseksi täytyy löytää kolme avainta.


title: Ready Player One

text: Poika nimeltä Wade Watts asuu tätinsä Alicen luona asuntovaunuista ja parakeista kootuissa ”pinoissa”. Hän viettää päivänsä kirjautuneena sisään OASISiin ”munastajana” (pääsiäismunan metsästäjänä) ja on antanut avatarilleen nimen Parzival. Virtuaalilukion käynnin lisäksi hän lukee "Anorakin almanakkana" tunnettua Hallidayn päiväkirjaa, tutkii 1980-luvun elokuvia, televisiosarjoja ja lauluja sekä pelaa klassisia videopelejä. Eräänä päivänä hän keksii kuinka ensimmäinen avain, Kupariavain, oli kätketty OASIS-koulujen Ludus-planeetalle piilotettuun "Dungeons & Dragonsin" moduulin "Tomb of Horrors" rekonstruktioon. Waden kyberihastus Art3mis, kuuluisa naispuolinen munastaja, oli myös löytänyt sen, mutta Wade selvittää arvoituksen ensin voittamalla sen vastustajan puoli-lich Acererakin videopelissä "Joust". Wade saa Kupariavaimen ja Parzivalin nimi ilmestyy Tulostaulun ensimmäiselle sijalle, herättäen koko maailman huomion.


title: Ready Player One

text: Wade selvittää tiensä videopelin "Dungeons of Daggorath" Middletowniin perustuvalle planeetalle ja pelaa läpi koko "Dungeons of Daggorathin", minkä jälkeen Kupariportti ilmestyy elokuvan "Sotaleikit" julisteen tilalle ja Wade asettaa avaimen lukkoon. Portin läpi hän siirtyy itse elokuvaan, jossa hänen on muistettava kaikki päähenkilö David Lightmanin repliikit oikein saadakseen vihjeen Jadeavaimen kätköpaikkaan. Pian myös Art3mis ja Waden paras ystävä, Aech, selvittävät haasteen. Wade alkaa myös tienata rahaa antamalla Parzivalin nimen ja kasvot käytettäväksi palveluiden ja tuotteiden mainostamiseen. Mutta hän saa peräänsä IOI:n (Innovative Online Industries), yhtiön, joka haluaa saada OASISin rahallisiin tarkoituksiin etsimällä munaa kuutosten, ”oologiadivisioonalle” työskentelevien pelaajien, avulla. Divisioonan johtaja Nolan Sorrento pyytää Wadea liittymään puolelleen mistä Wade välittömästi kieltäytyy. Kostoksi Sorrento yrittää tappaa Waden aktivoimalla oikeassa maailmassa parakkikylään asennetut räjähteet. Alice-täti ja tämän poikaystävä Rick sekä rouva Gilmore ja muut Waden naapurit kuolevat räjähdyksessä ja tapaus lavastetaan huumelaboratorio-onnettomuudeksi.


title: Ready Player One

text: Wade pakenee Columbusiin, lähelle IOI:n päämajaa, ja ottaa peitenimekseen "Max Headroom" -televisiosarjan hahmon Bryce Lynchin nimen. Hän kertoo tapahtuneesta Aechille, Art3misille sekä kahdelle japanilaismunastajalle nimeltä Daito ja Shoto. Vaikka Wade kieltäytyy tarjouksesta liittoutua heidän kaikkien kanssa, hän ja Art3mis alkavat viettää enemmän aikaa yhdessä. Kaksikon osallistuessa Hallidayn parhaan ystävän, Ogden Morrow’n, syntymäpäiville, Wade tunnustaa tunteensa ja on valmis luopumaan pääsiäismunajahdista Art3misin takia. Art3mis itse ei pysty samaan ja katkaisee välinsä Wadeen ennen kuin kuutoset yrittävät salamurhata heidän avatarinsa.


title: Ready Player One

text: Viisi kuukautta Kupariavaimen löytymisen jälkeen Art3mis löytää Jadeavaimen. Parzival selvittää tiensä Archaide-nimiselle planeetalle, missä hänen onnistuu pelata täydellinen "Pac-Man" -peli. Hän saa kuitenkin palkinnoksi siitä pelkän neljännesdollarin. Aech onnistuu löytämään Jadeavaimen ja antaa Parzivalille vihjeen, jolla tämän on mentävä Frobozz-planeetalle pelaamaan tekstiseikkailupeli "Zorkia". Parzival ja Shoto voittavat helposti Jadeavaimen, mutta kuutoset soluttautuvat Daiton asuntoon oikeassa maailmassa ja pudottavat hänet ikkunan läpi 43. kerroksesta kuolemaan. Art3misin ja Aechin toimia seurannut Sorrento perustaa Frobozziin tukikohdan, jossa yhtiön avatarit saavat yksitellen Jadeavaimen itselleen ja samalla Tulostaulun kärkisijoitukset. Lisäksi Sorrento löytää ensimmäisenä Kristalliavaimen.


title: Ready Player One

text: Parzival löytää Jadeportin "Blade Runner" - elokuvasta tutun Voight-Kampffin koneen luota ja suorittaa myös ensimmäisen persoonan ampujan näkökulmasta "Black Tiger" -kolikkopelin. Hän saa myös Kristalliavaimen haltuunsa soitettuaan Hallidayn suosikkibändin, Rushin, albumilta "2112 " kappaleen ”Discovery”. Hän kertoo tästä Art3misille, Aechille ja Shotolle. Sorrento julkistaa Kristalliportin sijaitsevan Cthonia-planeetalla Anorakin linnassa, mutta pelkkä Kristalliavain ei saa porttia aukeamaan ja lisäksi hän ympäröi sen läpäisemättömällä kuvulla nimeltä Osuvoxin kehä.


title: Ready Player One

text: Soluttautuakseen IOI:hin, Wade muuttaa valehenkilöllisyytensä taloudellisia tietoja tehdäkseen tästä työpalveluvelvollisen, jolloin IOI:n luotto- ja perintädivisioona pidättää hänet. Työskennellessään IOI:n teknisen tuen puolella, hän hakkeroi yhtiön intranetin mustan pörssin datahuutokaupasta ostamillaan salasanoilla. Sieltä hän löytää todisteet Daiton murhasta sekä Art3misin, Daiton ja Shoton kotiosoitteet ja oikeat nimet: Samantha Cook, Toshiro Yoshiaki ja Akihide Karatsu. Sorrento aikoi pakottaa Art3misin ja Shoton avaamaan Kristalliportin ja tappaisi nämä sen jälkeen. Järjestettyään velkansa maksetuksi, Wade varoittaa näitä ja Aechia, minkä jälkeen hän myös keksii, että Kristalliportin avaamiseen tarvitaan kolme kopiota Kristalliavaimesta. Hän lähettää viestin kaikille munastajille pyytääkseen näitä yhdistämään voimansa ja hyökkäämään kuutosten armeijaa vastaan. Silloin Ogden Morrow ottaa heihin yhteyttä ja tarjoaa heille turvapaikan kotonaan Oregonissa. Wade tapaa Ogdenin lisäksi paikan päällä myös tytön nimeltä Helen Harris, joka paljastaa olevansa Aech. Samantha ja Akihide olivat jo kytkettyinä kahteen Ogdenin OASIS-moniaistiasemista, Waden ja Helenin kytkeytyessä Ogdenin kanssa kolmeen muuhun.


title: Ready Player One

text: Taistelun aikana Wade hakkeroi Osuvoxin kehän tuhotakseen sen ja tuhoaa myös Ultramanin avulla Sorrenton Mechagodzilla Kiryun. Shoton avatar tuhoutuu, mutta Parzival, Aech ja Art3mis saavat Kristalliportin avattua. Silloin kuutoset käyttävät artefaktia nimeltä Cataclyst tuhotakseen linnan ja munastajien avatarit. Mutta Parzival selviää, koska oli saanut "Pac-Manista" voittamallaan neljännesdollarilla yhden lisäelämän. Parzival pelaa läpi videopelin "Tempest" ja näyttelee oikein kuningas Arthurin sekä useiden muiden hahmojen kohtaukset elokuvasta "Monty Pythonin hullu maailma". Hän löytää itsensä kokonaisesta kotitietokone- ja pelikonsolivarastosta, joka on ennallistus Hallidayn työhuoneesta. Parzival löytää pääsiäismunan IMSAI 8080 -mikrotietokoneesta, minkä jälkeen Anorak ilmestyy hänen eteensä ja kertoo luovuttavansa OASISin hänelle, tekevänsä Parzivalista kuolemattoman sekä kaikkivoivan avatarin ja kuinka Isolla Punaisella Napilla voisi tarpeen tullen pysäyttää ja tuhota koko OASISin. Kuutosten avatarit oli tuhottu viimeistä myöten ja Parzival elvytti Aechin, Art3misin ja Shoton. Sorrento pidätetään Toshiro Yoshiakin murhasta sekä Waden ja tämän ystävien murhan suunnittelusta. Lopulta Wade tapaa Oregonissa Samanthan kasvotusten ensimmäistä kertaa.


title: Vuoden 1950 jalkapallon maailmanmestaruuskilpailujen karsinnat

text: Vuoden 1950 jalkapallon maailmanmestaruuskilpailujen karsintoihin osallistui yhteensä 34 maata, joista 14 pääsi mukaan Brasiliassa pelattavaan MM-turnaukseen. Isäntämaa Brasilia ja hallitseva mestari Italia pääsivät MM-kilpailuihin ilman karsintaa.


text: Maat jaettiin 10 lohkoon siten, että lohkoissa 1–6 pelasivat Euroopan maat sekä Syyria ja Israel. Lohkoissa 7–9 Pohjois- ja Etelä-Amerikan maat ja lohkossa 10 Aasian maat. Afrikasta yksikään maa ei osallistunut karsintoihin.


text: MM-kilpailuihin selviytyneistä maista Skotlanti, Intia ja Turkki eivät osallistuneet turnaukseen, jolloin MM-kilpailuissa pelasi vain 13 maata.


text: Vuoteen 1950 saakka oli kaksi jalkapallomaajoukkuetta, jotka käyttivät nimeä "Irlanti", kahden eri liiton alaisuudessa. Molemmat, pohjoisirlantilainen Irish Football Association ja Irlannin tasavallan Football Association of Ireland katsoivat edustavansa koko Irlantia ja valitsivat pelaajia koko saaren alueelta. Tällöin muutamat pelaajat pelasivat molemmissa maajoukkueissa. Neljä pelaajaa – Tom Aherne, Reg Ryan, Davy Walsh ja Con Martin – edustivat kyseisessä MM-karsinnassa molempia joukkueita. Tämän jälkeen laadittiin sääntö siitä, että pohjoisirlantilaiset pelaajat saivat edustaa vain Pohjois-Irlantia ja Irlannin tasavallan pelaajat vain Irlannin tasavaltaa. Vuonna 1953 FIFA määräsi molemmat luopumaan nimestä "Irlanti", jonka jälkeen FAI:n joukkue tunnetaan virallisella nimellä Irlannin tasavalta, ja IFA:n joukkue puolestaan nimellä Pohjois-Irlanti.


text: Englanti ja Skotlanti selviytyivät MM-kilpailuihin, mutta myöhemmin Skotlanti luopui kisapaikastaan.


text: Syyria luovutti toisen ottelun ja Turkki selviytyi toiselle kierrokselle.


text: Turkki selviytyi MM-kilpailuihin, mutta maa luopui myöhemmin kisapaikastaan. FIFA tarjosi vapaaksi jäänyttä paikkaa Portugalille, mutta maa kieltäytyi. FIFA päätti lopulta jättää paikan täyttämättä.


text: Jugoslavia selviytyi toiselle kierrokselle.


text: Maat päätyivät tasapisteisiin, jolloin järjestettiin uusintaottelu puolueettomalla kentällä.


text: Jugoslavia selviytyi MM-kilpailuihin. FIFA myönsi kisapaikan myös Ranskalle, mutta maa kieltäytyi.


text: Sveitsi selviytyi toiselle kierrokselle.


text: Belgia luopui ja Sveitsi selviytyi MM-kilpailuihin.


text: Suomi luopui karsinnoista karsintojen ollessa vielä kesken. Irlannille tarjottiin paikkaa MM-kilpailuissa, mutta maa kieltäytyi. Ruotsi selviytyi MM-kilpailuihin.


text: Espanja selviytyi MM-kilpailuihin. Portugali kutsuttiin myös mukaan, mutta maa kieltäytyi.


text: Argentiina luopui, jolloin Bolivia ja Chile selviytyivät otteluitta MM-kilpailuihin.


text: Ecuador ja Peru luopuivat, ja Uruguay ja Paraguay selviytyivät otteluitta MM-kilpailuihin.


text: Karsintalohko 9 oli samalla Pohjois-Amerikan mestaruusturnaus "(North American Nations Cup)". Kaikki ottelut pelattiin Méxicossa, Meksikossa.


text: Meksiko ja USA selviytyivät MM-kilpailuihin.


text: Burma, Filippiinit ja Indonesia luopuivat, jolloin Intia selviytyi otteluitta MM-kilpailuihin. Intia kuitenkin vetäytyi MM-kilpailuista.


title: 0,05%

text: 0,05% on Scorngrainin toinen studioalbumi, joka julkaistiin 4. lokakuuta 2006.


title: Cyberwarmachine

text: Cyberwarmachine on Scorngrainin esikoisalbumi, joka julkaistiin 29. maaliskuuta 2004.


title: Utopia. Paranoia. Perversions!

text: Utopia.Paranoia.Perversions! on Scorngrainin kolmas studioalbumi, joka julkaistiin 9. syyskuuta 2010. Albumia jaettiin ensin musiikkilehti Miasman kylkiäisenä, ja se julkaistiin digitaalisessa formaatissa lokakuussa.


title: Seututie 638

text: Seututie 638 on Jyväskylän Vaajakoskelta Leppäveden kautta Tikkakoskelle johtava seututie. Tie alkaa Vaajakosken moottoritien loppupäästä ja päättyy lähelle Jyväskylän lentoasemaa. Tien alkuosa on vanhempaa maantietä, joka kulkee Vaajakosken läpi taajamassa. Leppävedellä tiellä on noin kilometrin yhteinen osuus seututien 637 kanssa. Leppäveden ja Tikkakosken välinen osuus on uutta, vuonna 2008 valmistunutta maantietä.


title: Eric Lloyd Wright

text: Eric Lloyd Wright (s. 9. marraskuuta 1929 Los Angeles) on yhdysvaltalainen arkkitehti ja kuuluisan arkkitehti Frank Lloyd Wrightin pojanpoika.


title: Eric Lloyd Wright

text: Wright syntyi Los Angelesissa Franck Lloyd Wright Jr.:n pojaksi. Hän opiskeli arkkitehdiksi Kalifornian yliopistossa Los Angelesissa. vuosina 1948–1956 hän työskenteli isoisänsä ja vuosina 1956–1978 isänsä yrityksessä. Tämän jälkeen hän perusti oman yrityksen "Eric Lloyd Wright Architects and Planners". Hän on osallistunut usean isoisänsä suunnitteleman rakennuksen peruskorjaukseen. Hän on suunnitellut myös Apulannan rumpalina tunnetulle Sipe Santapukille Heinolaan asuinrakennuksen. Useimmat Wrightin suunnittelemista rakennuksista sijaitsevat Yhdysvalloissa, mutta hän on työskennellyt myös Japaniin ja Kiinaan sijoittuvissa projekteissa.


title: Operaatio Dervish

text: Operaatio Dervish oli liittoutuneiden ensimmäinen Jäämeren saattue toisen maailmansodan aikana. Se kuljetti Neuvostoliittoon sotamateriaalia. Saattue lähti 21. elokuuta 1941 Hvalfjörðurista Islannista ja saapui Arkangeliin 31. elokuuta. Sen kommodorina oli J. C. K. Dowding.


title: Operaatio Dervish

text: Saattueeseen kuului kuusi rahtialusta, joiden lastina oli raaka-aineita ja viisitoista laatikoihin pakattua Hawker Hurricane -hävittäjää. Alukset olivat "Lancastrian Prince", "New Westminster City", "Esneh", "Trehata", "Llanstephan Castle" ja alankomaalainen "Alchiba". Lähisuojasta vastasivat hävittäjät "Electra", "Active" ja "Impulsive", miinanraivaajat "Halcyon", "Salamander" ja "Harrier" sekä Shakespeare-luokan sukellusveneentorjuntatroolarit "Hamlet", "Macbeth" ja "Ophelia". Laivaston tankkeri "Aldersdale" avusti saattuetta.


title: Operaatio Dervish

text: Saattueen kaukosuojana oli raskas risteilijä "Shropshire" suojanaan hävittäjät "Matabele", "Punjabi" ja "Somali". Saman aikaisesti saattueeseen kuulumaton lentotukialus "Argus" toimitti RAF:n 151. hävittäjälennoston 24 Hawker Hurricanea Murmanskin lähelle Vaegnan lentotukikohtaan.


title: Operaatio Dervish

text: Norjassa toimineiden Saksan ilmavoimien tiedustelukoneet eivät havainneet saattuetta ja siten kaikki alukset pääsivät määränpäähänsä.


title: Operaatio Dervish

text: Operaation onnistuttua aloitettiin säännöllinen Jäämeren poikki kulkeva saattuereitti Islannista Neuvostoliittoon. Saattueen paluumatka 28. syyskuuta oli ensimmäinen numeroitu saattue (QP-1) ja ensimmäinen numeroitu itään suuntautunut PQ-1 saapui Islannista Arkangeliin 11. lokakuuta.


title: Turun Urheilupuisto

text: Turun Urheilupuisto on Turun keskustassa, Aurajoen itärannalla sijaitseva urheilu- ja virkistysalue. Laaja puistoalue sisältää useita erilaisia liikuntapaikkoja, joista osa on avoinna ympäri vuoden. Puiston merkittävimmät kokonaisuudet ovat Paavo Nurmen stadion sekä yläkenttä, joka toimii sekä jalkapallo- että amerikkalaisen jalkapallon kenttänä. Puistossa on myös frisbeegolfrata, ulkokuntoilulaitteita sekä useita tennis-, koripallo- ja lentopallokenttiä. Talvella puiston kenttiä jäädytetään jääpelejä varten. Puiston ympäri kiertään Karikon lenkki -kuntorata, joka on saanut nimensä Paavo Karikosta, joka oli Suomen ensimmäinen kunnallinen urheiluohjaaja vuosina 1938–1969.


title: Turun Urheilupuisto

text: Vielä 1800-luvun loppupuolella nykyinen urheilupuiston alue oli täysin hoitamatonta, suurelta osin paljasta kalliota. Lähellä sijainneet Vartiovuoren- ja Samppalinnanpuistot oli saatu valmiiksi 1880- ja 1890-luvuilla, mutta kaupunki kasvoi nopeasti ja virkistysalueille oli kysyntää. Alun perin idea pelkästään urheilulle tarkoitetusta virkistysalueesta tuli turkulaisnuorilta, jotka olivat opiskelleessan Saksassa ja Englannissa nähneet urheilupuistoja. Keskeinen urheilupuiston perustamisen edistäjä Turussa oli kaupunginlääkäri Axel Spoof, jonka kerrotaan kuulleen Turun laulujuhlien yhteydessä vuonna 1892 haaveesta saada Turkuun urheilukenttä. Juhlilla kentän sijaintipaikaksi ehdotettiin Kupittaanpuistoa, mutta Spoof esitti paikaksi Samppalinnanvuorta, jonka kallioiden laella sijainnut lammikko oli jo ennestään suosittu luistelupaikka.


title: Turun Urheilupuisto

text: Urheilukentän sijaan Samppalinnanvuorelle suunniteltiin aluksi myös kansanpuistoa ja tivolia. Vanhemman polven kerrotaan kannattaneen tivolia, kun taas nuoremmat halusivat paikalle urheilukentän. Talvella 1893 kaupunginvaltuusto teki päätöksen, jonka myötä alue luovutettiin 25 vuoden ajaksi vuokralle Turun Urheilunystäväin yhdistykselle. Ehtona oli, että yhdistys kunnostaa Samppalinnanvuoren alueen puistoksi ja rakentaa sinne kahvilan. Urheilunystäväin johdossa oli lehtori August Blomberg. Hän toimi urheilukentän isännöitsijänä alusta alkaen aina 1940-luvulle asti ja sen johdosta häntä pidetään urheilupuiston isänä. Hänen kodikseen rakennuttama huvila sijaitsee keskellä urheilupuistoa ja sen vieressä on hänen kunniakseen pystytetty muistomerkki.


title: Turun Urheilupuisto

text: Puiston perustaminen vaati yhdistykseltä valtavaa työmäärää, sillä kaikki multa oli tuotava paljaille kallioille hevoskuormittain. Aurajokirannan rantatörmiä suoristettiin sattumalta samanaikaisesti, joten työstä yli jäänyt multa kiskottiin ylös mäelle. Jo ensimmäisen talven aika puistoon kiskottiin noin 20 000 hevoskuormaa multaa. Työ jatkui vuosien ajan ja kaikkiaan puistoon kuljetettiin satoja tuhansia hevoskärryllisiä multaa. Eniten maata vaaditiin kallioilla olleiden lampien täyttämiseen. Nykyiset alueella olevat lammet ovat kaikki keinotekoisia. Lisäksi puistoon istutettiin tuhansia puita, joista suurin osa saatiin lahjoituksina kaupungin asukkailta.


title: Turun Urheilupuisto

text: Alusta asti urheilupuisto oli aidattu ja sinne oli 10 pennin sisäänpääsymaksu. Urheilunystäväin yhdistyksen tarkoituksena oli "ettei puistossa oleskelisi sellainen roskaväki, joka harrastaa kiroilua, kortinpeluuta, ruokottomuuksien kirjoittelua seinille ja linnunpesien rikkomista". Kyseiset paheet olivat jatkuvasti ongelmana Turun muissa puistoissa. Monille vähävaraisille perheille 10 pennin pääsymaksu oli kuitenkin liian korkea. Tavallista olikin välttää maksu kiipeämällä puistoon rikkinäisen lauta-aidan raosta.


title: Turun Urheilupuisto

text: Urheilupuistoon suunniteltiin heti puiston perustamisesta lähtien eläintarhaa. Alkuvuosina puistossa oli nähtävillä kaniineja ja lahjoituksena saadut viisi ketunpoikasta. Kettujen kohtalosta ei ole säilynyt tietoa, mutta kaniinitarja lopetettiin reilu kymmenen vuotta myöhemmin vuonna 1904. Osansa puistosta lohkaisi vuonna 1907 valmistunut Biologinen museo, jonka sijoituspaikasta käytiin alkuun pitkä kamppailu. Alun perin sijoituspaikaksi ehdotettiin Kupittaanpuistoa.


title: Turun Urheilupuisto

text: Vaikka puiston perustamiseen kulunut työmäärä oli valtava, työ tehtiin melko nopeasti ja jo keväällä 1883 järjestettiin ensimmäiset hiihto- ja mäkihyppykilpailut. Syksyllä saatiin käyttökuntoon urheilukentät yleisurheilua ja tennistä varten. Ensimmäinen luistinrata vihittiin käyttöön tammikuussa 1897 soiton ja ilotulituksen säestyksellä. Mäellä sijainneet lammikot olivat jo aiemmin olleet talvisin suosittuja luistelupaikkoja. Vuonna 1901 saatiin luistinradalle ja muuallekin puistoon sähkövalot, mikä paransi jääradan käyttöä huomattavasti.


title: Turun Urheilupuisto

text: Helmikuussa 1908 nähtiin Urheilupuiston jääradalla Turun ensimmäinen jääkiekkonäytös. Laji oli vielä Suomessa tuolloin täysin tuntematon, eikä näytös ollut menestys. Sanomalehtien mukaan yleisöä oli näytöksessä paikalla vain kourallinen, itse peli oli uskomattoman tylsä ja pelaajat huonoja. 2. lokakuuta 1910 juostiin Turun ensimmäinen maratonjuoksu Urheilupuistossa ja Uudenmaan maantiellä.


title: Turun Urheilupuisto

text: Urheilupuiston huomattavaa pienentämistä harkittiin vakavasti 1910-luvun alussa. Turun kaupunginvaltuustossa oli tuolloin jo käsittelyasteella ehdotus, jonka mukaan puistoon olisi kaavoitettu tontteja huvila-asutukselle. Alkuperäisessä kaavoitussuunnitelmassa puhuttiin 30 huvilasta eli omakotitalosta, mutta määrä vähennettiin pian kolmeentoista. Lopulta ehdotus ei kuitenkaan mennyt läpi, vaan puistoa päätettiinkin laajentaa kohti Itäistä Pitkäkatua.


title: Turun Urheilupuisto

text: Seuraavan kerran puisto oli uhan alla ensimmäisen maailmansodan aikana, jolloin puiston urheilupaikkojen hoitaminen jäi vähäiseksi rahapulan vuoksi. Puiston kustannuksia ja kuntoa arvosteltiin laajasti julkisuudessa. Esimerkiksi kallista pyöräilyrataa yritettiin pitää käyttökunnossa kun taas tavallisimpien yleisurheilulajien suorituspaikat pääsivät rapistumaan. Turun urheiluseurojen vastustuksesta huolimatta puiston hoito myönnettiin Turun Urheilunystäväin seuralle toisenkin 25-vuotiskauden ajaksi.


title: Turun Urheilupuisto

text: Köyhä yhdistys ei kuitenkaan halukkuudestaan huolimatta pystynyt edelleenkään pitämään puistoa hyvässä kunnossa. Esimerkiksi 1920-luvun alkupuolelle tultaessa puistossa ei edelleenkään ollut suihkua, vaan urheilijat kylpivät urheilukentän vieressä olleessa lammikossa. "Kenttä ja rata suorastaan itkevät kurjaa tilaansa", kirjoitettiin tuolloin Turun Sanomissa. Mitään merkittäviä urheilukilpailuja ei Turussa puiston huonon kunnon vuoksi ollut mahdollista järjestää. Närää herätti myös se, että Urheilupuiston isänä pidetty August Blomberg muutti asumaan puistoon rakentamaansa huvilaan vuonna 1924. Alun perin oli päätetty, että puisto säästetään kokonaan huvilarakentamiselta.


title: Turun Urheilupuisto

text: Yhdistys yritti lopulta kehittää toimintaansa ja 1920-luvun puolivälistä alkaen puistossa tehtiin useita parannuksia. Puistoon valmistui rivi pukukoppeja ja uusi kivihiilimurskasta tehty juoksurata vihittiin käyttöön heinäkuussa 1926. Tapausta juhlistettiin 1500 metrin juoksukilpailulla, jossa ottivat yhteen Paavo Nurmi ja Ruotsin juoksijasuuruus Edvin Wide. Kilpailuja seurasi ennätysmäärä yleisöä, noin 10 000 henkeä. Rata ei kuitenkaan ollut kestävä, sillä jo kesällä 1927, vain vuosi avaamisensa jälkeen, rata oli jo huonokuntoinen. Vanha vuosisadan vaihteessa rakennettu ravintolapaviljonki sai väistyä uuden, arkkitehti A. Richardssonin suunnitteleman katsomon tieltä vuonna 1933. Katsomon rakentamisesta käytiin suuri kädenvääntö, ennen kuin kaupunki myönsi sen rakentamiseen rahaa. Monet muistavat yhä vanhan katsomon sillä sitä käytettiin pitkälle 1980-luvun lopulle asti.


title: Turun Urheilupuisto

text: Kesällä 1928 päätettiin yläkenttä uudistaa kansainväliset mitat täyttäväksi jalkapallokentäksi. Yläkentän katsomo valmistui pari vuotta myöhemmin. Se tuhoutui tulipalossa vuonna 1985 ja sen paikalle rakennettiin uusi betonirakenteinen katsomo. 1930-luvulla puistoon tehtiin myös useita muita kunnostuksia. Esimerkiksi keväällä 1936 puiston nurmikot laitettiin kuntoon, koska Ruotson kuningas Kustaa V oli kesäkuun alussa tulossa pelaamaan tennisottelun Urheilupuiston kentälle. Tuolloin jo 77-vuotias kuningas pelasi tennistä aina salanimellä Herra G., ja tällä nimellä hän esiintyi myös Turussa.


title: Turun Urheilupuisto

text: 1930-luvun lopussa oli selvää, ettei puistoa tähän asti hoitanut yhdistys pystynyt enää huolehtimaan puistosta, vaan se siirtyi kaupungin omistukseen seuraavan vuokra-ajan päättyessä. Puisto siirtyikin lopulta kaupungin hallintaan jatkosodan aikana vuonna 1943. Samalla myös poistettiin puiston sisäänpääsymaksu. Osa erityisesti puistoa aiemmin hoitaneen yhdistyksen jäsenistä oli tyytymättömiä tähän kehitykseen. Erityisesti puistossa itse asunut puiston isänä pidetty August Blomberg totesi puiston menevän täysin pilalle, kun sinne pääsevät kaikki halukkaat "nurmikoita tallaamaan ja linnunpesiä tuhoamaan".


title: Turun Urheilupuisto

text: Kaupungin hoidossa puisto alkoi kuitenkin heti elävöityä ja muun muassa lintulammikoihin saatiin 1940-luvun lopussa asukkaita. Keväällä 1950 Turun Sanomissa kerrottiin, että Turun ystäväkaupungista Tanskan Århusista oli lähetetty Turkuun neljä kyhmyjoutsenta, jotka sijoitettiin Urheilupuiston lammikkoon. Ennestään lammikoissa oli jo yksi joutsen ja kaksi myskiankkaa. Sodan jälkeen urheilupuisto ei enää riittänyt nopeasti kasvavan väestön urheilupaikaksi ja urheilukenttiä rakentui muuallekin Turun ympäristöön. Jo pieneksi jääneen hyppyrimäen tilalle suunniteltiin talviurheilukeskusta Luolavuoreen, mutta hanke ei koskaan toteutunut ja Urheilupuistonkin hyppyrimäki purettiin myöhemmin 1960-luvulla. Myös jäähallia suunniteltiin ensin sijoitettavaksi puistoon, mutta se sijoitettiin lopulta Kupittaalle. Jäähallin rakentamiseen asti jääkiekon sarjapelit oli pelattu Urheilupuiston kentän länsipuolella sijainneessa "Montussa". Uutta puistossa olivat 1950-luvulla alkaneet Urheilupuiston moottoripyöräajot.


title: Turun Urheilupuisto

text: Urheilupuiston kenttää kunnostettiin 1970-luvulla rakentamalla nykyiset maavallikatsomot. Myös katsomo vaati uudistusta ja sen suunnittelusta järjestettiin kilpailu maaliskuussa 1981. Ehdotuksia saapui peräti 44 ja voittajaksi selviytyi arkkitehtikolmikko Matti Nurmela, Kai Raimoranta ja Jyrki Tasa. 4 000-paikkainen katsomo valmistui vuonna 1989. Urheilukenttä muutettiin myöhemmin stadioniksi ja se sai vuonna 1997 nimen Paavo Nurmen stadion, kun Nurmen syntymästä tuli kuluneeksi sata vuotta.


title: Turun Urheilupuisto

text: 2000-luvun alussa puistoon suunniteltiin jokirannasta stadionille asti johtavaa massiivisesta kiviportaikosta koostuvaa ympäristötaideteosta nimeltä Olympica. Alun perin teoksen piti olla valmis vuonna 2002, mutta hanke kaatui lopulta rahoitusvaikeuksiin. Urheilupuiston lammikoissa ei ole enää vuosiin ollut lintuja ja vuonna 2004 kaupunginvaltuusto päätti kunnostaa tyhjiksi jääneet lammikot Turun 775-vuotisjuhlan kunniaksi. Lintujen tilalle saatiin uusia istutuksia ja valaisimia.


title: Jalo Sihtolan muotokuva (Yrjö Ollila)

text: Jalo Sihtolan muotokuva on taiteilija Yrjö Ollilan vesiväri- ja lyijykynätyö vuodelta 1910. Kooltaan työ on 48,5×38 cm ja se kuuluu Ateneumin taidemuseon Ester ja Jalo Sihtolan lahjoituskokoelmaan.


title: Jalo Sihtolan muotokuva (Yrjö Ollila)

text: Yrjö Ollila maalasi ystävänsä, Jalo Sihtolan, muotokuvan yhdellä istunnolla. He olivat tutustuneet toisiinsa jo lapsina asuessaan toistensa naapurustossa Senaatintorin varrella. He olivat myös käyneet samaa koulua.Muotokuva maalattiin Ollilan ateljeessa, jossa oli kylmä. Siksi Sihtolalla on maalauksessa talvitakki päällään ja ajan muodin mukainen knalli vieressään. Hän sai muotokuvan lahjaksi taiteilijalta. Jalo Sihtola lahjoitti maalauksen vuonna 1956 Mika Waltarille, joka oli aina pitänyt työstä pitäen sitä parhaimpana Sihtolasta maalatuista muotokuvista. Myös Mika Waltari oli Jalo Sihtolan perhetuttuja jo lapsuudesta saakka.


title: Jalo Sihtolan muotokuva (Yrjö Ollila)

text: Taulun takana kehyksessä lukee muun muassa: YRJÖ OLLILA: "Insinööri Jalo Sihtola" myös täysin näköinen sillä ajankohdalla 1910.


title: SJK Akatemia

text: SJK Akatemia (kausina 2013–2015 FC Kerho 07) on Seinäjoen Jalkapallokerhon farmijoukkue, joka pelaa kaudella 2016 Kolmosessa.


title: SJK Akatemia

text: Seinäjoen Jalkapallokerholle perustettiin reservijoukkue kaudeksi 2011 Nurmon Pallon paikalle Palloliiton Vaasan piirin Neloseen. Jari Kujalan valmennuksessa SJK /2 voitti Nelosen kaudella 2011 ja Kolmosen kaudella 2012. Joukkue ylsi kaudella 2012 myös Regions’ Cupin loppuotteluun, jossa Turun Pallokerho oli vahvempi jatkoajan jälkeen maalein 4–2. Joukkueessa pelasivat muun muassa entiset Veikkausliiga-pelaajat Mikael Muurimäki ja Lasse Männikkö.


title: SJK Akatemia

text: SJK:n reservijoukkueen noustua Kakkoseen joukkueen toiminta eriytettiin oman seuran FC Kerho 07:n alaisuuteen vuoden 2012 lopulla, sillä Palloliiton säännöt eivät salli kahden saman seuran joukkueen pelaamista kolmella ylimmällä sarjatasolla. Kerho 07 teki samalla farmisopimuksen SJK:n kanssa. Kakkosessa joukkue pelasi kaudet 2013–2015. Kaudella 2013 joukkue sijoittui pohjoislohkon seitsemänneksi ja kaudella 2014 länsilohkon kuudenneksi.


title: SJK Akatemia

text: Joulukuussa 2014 SJK luopui paikastaan A-poikien SM-karsintasarjassa ja keskitti pelaajakehitystoimintansa entistä enemmän Kerho 07:ään. Jo edeltävällä kaudella joukkueen avauskokoonpanosta noin yhdeksän pelaajaa oli A- tai B-juniori-ikäisiä. Kaudella 2015 Kerho 07 pelasi jälleen Kakkosen pohjoislohkossa, jossa se sijoittui toiseksi viimeiseksi eli yhdeksänneksi ja putosi Kolmoseen.


title: SJK Akatemia

text: Kaudeksi 2016 joukkueen nimeksi vaihdettiin SJK Akatemia.


title: Kirkas päivä

text: Kirkas päivä on taiteilija Yrjö Ollilan öljyvärimaalaus kankaalle vuodelta 1910. Kooltaan maalaus on 43,5×49,5 cm ja se kuuluu Ateneumin taidemuseon Ester ja Jalo Sihtolan lahjoituskokoelmaan.


title: Kirkas päivä

text: Ollila opiskeli Pariisissa vuosina 1907-1909. Maalaustaiteen tuon ajan viimeisiä virtauksia oli muun muassa fauvismi, josta tuli Ollilan yksi päätapa maalata muutaman vuoden ajan. Myös Edvard Munch oli tuon ajan suuria esimerkkejä. "Kirkas päivä" -maalaus on noilta vuosilta. Se kuvaa on helsinkiläistä tehdasympäristöä talvisena päivänä kirkkain sinisin, keltaisin ja valkoisin värein.


title: Demodulaatio

text: Demodulaatio tarkoittaa alkuperäisen signaalin erottamista moduloidusta signaalista. Moduloitu signaali on usein suuritaajuista, esimerkiksi kun alkuperäinen signaali on sekoitettu kantoaaltoon ja se sisältää pienitaajuisemman signaalin (esim. ääniradiolähetys). Demodulaatioon on kehitetty useita menetelmiä, riippuen käytetystä modulaatio-menetelmästä.


title: Demodulaatio

text: Amplitudimoduloitu (AM) signaali voidaan demoduloida (eli ilmaista) käyttämällä verhokäyräilmaisinta ().. Verhokäyräilmaisin on elektroninen piiri, jonka sisääntuloon syötetään amplitudimoduloitu suuritaajuuksinen signaali ja ulostulosta saadaan signaalin verhokäyrä. Verhokäyräilmaisimissa voidaan käyttää puoliaalto- tai kokoaaltotasasuuntaustekniikkaa. Yksinkertainen ilmaisin on diodi, johon perustuivat mm. AM lähetysten alkuaikoina yleiset kidekoneet.


title: Demodulaatio

text: Taajuusmoduloidun (FM) signaalin demodulointiin voidaan käyttää esimerkiksi Foster-Seeley diskriminaattoria, jossa taajuusmuutokset muutetaan amplitudimuutoksiksi.


title: Demodulaatio

text: Vaihemoduloidun (PM) samoin kuin taajuusmoduloidun signaalin demodulointiin käytetään monesti vaihelukittua silmukkaa (Phase Locked Loop, PLL).


title: Demodulaatio

text: Delta-sigma (ΔΣ) moduloidun signaalin demodulaattorina voidaan periaatteessa käyttää yksinkertaista alipäästösuodatinta.


title: Jokimaisema (Yrjö Ollila)

text: Jokimaisema on taiteilija Yrjö Ollilan öljyvärimaalaus kankaalle vuodelta 1921. Tämä 24×31 cm- kokoinen työ on liimattu pahville ja se kuuluu Ateneumin taidemuseon Ester ja Jalo Sihtolan lahjoituskokoelmaan.


title: Jokimaisema (Yrjö Ollila)

text: Ollila maalasi "Jokimaisema"-maalauksen Ranskassa, jossa hän perheineen asui vuosina 1920-1927. Ollila kuului Suomessa Septem-ryhmään ja maalauksessa näkyy septemiläisille ominainen väridekoraatio. Hän on kuitenkin jo siirtynyt osittain rakenteellisempaan ilmaisuun, johon Paul Cézannen taide oli häntä viitoittanut. Aiemmin 1910-luvulta lähtien hänen töitään oli leimannut tarkoitus kuvata tunnevaikutusta eikä ulkomuotoa.


title: Śląsk Wrocław

text: Śląsk Wrocław on puolalainen jalkapalloseura Wrocławin kaupungista. Seuran kapteenina toimii Sebastian Mila. Seura voitti Puolan pääsarjan mestaruuden vuonna 2011–12. Śląsk Wrocław on voittanut Puolan Cupin kahdesti. Seuran kotistadion on Stadion Miejski, joka toimi myös yhtenä stadioneista vuoden 2012 jalkapallon EM kisoissa.


title: Perfluoratut yhdisteet

text: Perfluorattuja yhdisteitä (PFAS, "PerFluorinated Alkylated Substance") käytetään monissa kuluttajatuotteissa, palonestoaineena sekä elektroniikassa. Ne saattavat aiheuttaa oppimis- ja käyttäytymishäiriöitä sekä maksasairauksia. Lisäksi PFAS-yhdisteet saattavat heikentää elimistön puolustusjärjestelmää, sekä häiritä kehitystä ja lisääntymistä. PFAS-yhdisteille altistutaan pääasiassa ravinnon kautta. Perfluorattuja yhdisteitä ovat mm. perfluoro-oktaanisulfonaatti (PFOS) ja perfluoro-oktaanihappo (PFOA). Perfluorattujen yhdisteiden epäillään vaikuttavan ihmisen hormonitoimintaan ja aiheuttavan metabolista oireyhtymää.


title: EY-numero

text:
EY-numero, eli EINECS-, ELINCS- tai No Longer Polymers -numero, on aineen virallinen numero Euroopan unionissa. EINECS-numeroon saatavilla Euroopassa kaupallisessa käytössä olevien kemiallisten aineiden luettelossa (EINECS (1). ELINCS-numero on saatavilla Euroopassa ilmoitettujen aineiden luettelossa (sellaisena kuin se on tarkistettuna) (EUR 22543 EN, Euroopan yhteisöjen julkaisutoimisto, 2006, ISSN 1018-5593). No Longer Polymers -numero on saatavilla No Longer Polymers -aineiden luettelossa (sellaisena kuin se on tarkistettuna) (Euroopan yhteisöjen julkaisutoimiston asiakirja, 1997, ISBN 92-827-8995-0). EY-numero on seitsenmerkkinen
XXX-XXX-X-tyyppinen numero, joka alkaa numerosta 200-001-8 (EINECS), 400-010-9 (ELINCS) ja 500-001-0 (No Longer Polymers).


title: Baikalinsimput

text: Baikalinsimput (Cottocomephoridae) on simppukaloihin kuuluva heimo. Heimon lajeja tavataan makeista vesistä Siperiasta. Toisinaan baikalinsimppujen katsotaan kuuluvan simppujen (Cottidae) heimoon.


title: Baikalinsimput

text: Baikalinsimppujen heimoon kuuluu 4 sukua ja 9 lajia, muun muassa keltaeväsimppu ("Cottocomephorus grewingkii"). Kooltaan heimon kalat kasvavat suurimnmillaan noin 18 cm pitkiksi. Tyypillisiä piirteitä ovat suuri pää ja silmät sekä hyvin kookkaat rintaevät.


title: Baikalinsimput

text: Baikalinsimppulajeja tavataan Baikal-järvestä sekä eräistä muista lähistön joista ja järvistä.


title: Suonpää

text: Suonpää voi tarkoittaa seuraavia:


title: Henri Brisson

text: Eugène Henri Brisson (31. heinäkuuta 1835 Bourges – 11. huhtikuuta 1912 Pariisi) oli ranskalainen poliitikko, joka toimi kahdesti Ranskan pääministerinä vuosina 1885 ja 1898. Union républicaine -puolueeseen kuulunut Brisson tunnettiin vankkumattomana tasavaltalaisena sekä kirkon vallan vastustajana.


title: Henri Brisson

text: Brisson oli koulutukseltaan lakimies. Toisen keisarikunnan aikana hän kuului keisari Napoleon III:n vastaiseen oppositioon ja kirjoitteli tasavaltalaisten lehtiin. Keisarikunnan kukistuttua Brisson nimitettiin syyskuussa 1870 Pariisin apulaispormestariksi, mutta hänet valittiin jo seuraavan vuoden helmikuussa uuteen kansalliskokoukseen pääkaupungin edustajana. Hän oli edustajainkamarin jäsenenä vuodesta 1876 kuolemaansa saakka, viimeiset kymmenen vuotta edustaen Bouches-du-Rhônen departementtia. Hän toimi kamarin puhemiehenä vuosina 1881–1885, 1894–1898, 1904–1905 sekä 1906–1912.